Frank Løke har fullført den fjerde og siste etappen for å nå toppen av det som blir omtalt som «verdens farligste fjell». Nå er han tilbake i «base camp» etter et «meget tøft døgn».  Det forteller pressekontakt Torkjel Haabeth. Tidspunktet for å ha nådd toppen skal være klokken 00:37 norsk tid. Det er snakk om 8611 meter over havet. – Frank melder om at han var først på toppen av samtlige klatrere i år. Både Frank og Pemba er i god forfatning og melder om tilstrekkelig med oksygen, sier han, sier Haabeth.  – Rekordtid, til tross for ekstreme påkjenninger underveis fra camp fire.  Ifølge Himalaya Times nådde fem klatreguider fra selskapene Himalayan Guides, Seven Summit Treks and 8K Expedition toppen torsdag kveld rundt kl 22, altså noen timer før Løke. Guidene besteg fjellet først for å feste tau og tilrettelegge for turen som Løke og de andre klatrerne gjennomførte noen timer senere.  Klokken 14.57 bekrefter Haabeth at Løke er trygt tilbake i «base camp» etter det han omtaler som «et meget tøft døgn». – Frank melder om at han var tre fingre fra å miste livet, hvor han hadde store problemer på isen etter Bottleneck. Dette ble et teknisk knutepunkt der det skjedde mye rart, sier Haabeth.  Bottleneck er et parti langs ruten, og et område hvor mange av dødsulykkene på K2 har skjedd.  Nedstigningen er risikofylt. Mange av ulykkene som skjer, skjer på nedstigningen til camp tre.  – Skandale-boraten fra Skal vi danse henger forresten igjen på toppen av K2. Snakket med datteren Torsdag kveld klokken 19 i norsk tid startet den tidligere håndballspilleren den fjerde og siste etappen for å nå toppen av K2. Turen opp jordens nest høyeste fjell har gått via fire camper. Den siste etappen skal ta ha tatt rundt ti timer. – Avreise fra camp fire har blitt utsatt tre timer grunnet sterk vind, opplyste Løke sin pressekontakt Torkjel Haabeth. Løke skrev på Instagram at dette blir hans «tøffeste utfordring så langt».  Før avreise fra camp 4 snakket Løke med eldstedatteren Ada over satellittelefon.  – I følge Frank førte samtalen til mange tårer, og ga enormt med energi, sa Haabeth. Tett løp Kristin Harlia er den raskeste kvinnen til å bestige Mount Everest og fjellet Lhotse. Også hun er nå på vei opp K2 og er i likhet med Løke få timer unna å bestige fjellet. Ifølge Haabeth var Løke først på toppen av samtlige klatrere i år.  Det har tidligere vært kun to nordmenn som har lyktes i å bestige jordens nest høyeste fjell. Etter i natt kan tallet altså dobles ved at to nordmenn bestiger fjellet samtidig. Ifølge Firdaposten skal Håkon Åsvang også forsøke å bestige K2 i juli.  – Etter å ha nådd toppen venter en risikofylt nedstigning ned til camp 3. Dette tar omtrent åtte timer og med søvnmangel og tretthet. Dette kanskje den farligste etappen av dem alle, sa Haabeth. VG møtte Løke hjemme på gården i Stokke noen få dager før avreise. – 80 prosent av de som omkommer på K2, gjør det på vei ned. Det viser bare at man må være fokusert som f ... etter at man har nådd toppen, sa Løke til VG tidligere i sommer. Cecilie Skog og Lars Nessa er de to eneste med norsk pass som har kommet seg opp K2. De toppet monsterfjellet i august 2008. Skogs ektemann, Rolf Bae, omkom på den samme turen. Rettelse: Frank Løkes pressekontakt Torkjel Haabeth siteres i denne saken på at Løke var første klatrer som nådde toppen. Ifølge Himalaya Times nåde fem klatreguider fra selskapene Himalayan Guides, Seven Summit Treks and 8K Expedition toppen torsdag kveld, altså noen timer før Løke. Presiseringen ble lagt inn 3.august kl 10:09.

På vei ned fra K2:  - Tre fingre fra å miste livet


Regjeringens nærmeste samarbeidspartner, SV, krever hastetiltak mot de skyhøye strømprisene. – Per nå vurderer vi at det ikke er behov for flere tiltak, sier statssekretær Elisabeth Sæther (Ap). – Det står urovekkende stille, sier fungerende SV-leder Kirsti Bergstø. Denne uken har sjokkprisene på strøm nådd nye rekordhøyder – og det er enorme prisforskjeller mellom nord og sør i Norge. – Det er en veldig alvorlig situasjon. Det er et skrikende behov for større kontroll over kraften til det beste for industrien og innbyggerne. Vi ønsker å gå gjennom energiloven og ta politisk kontroll over den verdifulle kraften vår, sier Bergstø.  SV vil ha grunnleggende endringer av norsk strømpolitikk. Men nå haster det også med krisetiltak for å få bukt med strømprisgaloppen og sikre kraftforsyningen, understreker hun.  Her ser du strømprisene i markedet (før påslaget fra selskapene) akkurat nå. Merk at strømstøtteordningen gjør at reell pris for husholdningene er lavere, fordi staten dekker 80 prosent av den rene strømprisen når prisen er høyere enn 70 øre. SV har en kravliste med tre strakstiltak: – Så regjeringen bør ta en pause fra sommerferien og ordne opp i strømkrisen? – Mitt inntrykk er at de har tatt mange pauser fra ferien. Men de har ikke ordnet opp i strømkrisen. Det må gjøres nå, ellers blir høsten og vinteren veldig tung. Både SV, Rødt og Frp vil avbryte Stortingets sommerferie så de kan vedta nye strømtiltak før ordinær åpning 1. oktober. Stortingets presidentskap skal avgjøre om dette skjer på et møte 8. august. – Det er snakk om akutte grep som må tas nå, og som det er viktig at blir tatt i tide. Derfor er denne situasjonen veldig frustrerende, hvis regjeringen ikke tar grep og vi ikke får samlet oss om tiltak som kan gjøre noe med denne prekære situasjonen, vil det ta lang tid før løsninger kommer på plass. Norge har knyttet seg til et felles europeisk energimarked og økt kabel-kapasiteten mot utlandet. Dette har blant annet medført eksport av store mengder norsk kraft til Europa. Det meste går ut fra Sørvest-Norge, der vannmagasinene er på et lavt nivå fra før i sommer. NTB har fått tilgang til tall som viser at nettoeksporten av strøm gjennom utenlandskablene fra det sørlige Norge lå på 202 gigawattimer i uke 29 – opp fra bare 62 gigawattimer i uke 28. Ikke aktuelt nå Statsminister Jonas Gahr Støre sier fredag til NTB at å innføre et minstekrav til magasinfylling før vårløsningen er «til meget grundig vurdering». – Tiden for vurderinger er forbi, nå er det tid for handling, sier Bergstø. VG har bedt om et intervju med olje- og energiminister Terje Aasland (Ap). Han viser til statssekretær Elisabeth Sæther (Ap). – Både Aasland og Støre sier at det er aktuelt med restriksjoner på eksport og minstemål på fyllingsgrad i magasinene. Hvor reelt er det, vil dere begynne de politiske prosessene for å få det på plass nå? – Per tiden er det ikke aktuelt. Det er de tiltakene vi har gjort som vi håper er nok. Sannsynligheten for en strømrasjonering i vinter er lav, og vi har innført overvåkning og kontroll med vannmagasinene, sier Sæther til VG. – Derfor er vi tydelig på at dersom kraftprodusentene ikke holder igjen vann, eller situasjonen endrer seg, er vi ikke redde for å ta i bruk tiltak. Det er ikke aktuelt nå, fortsetter hun. – Var uttalelsen om restriksjoner og minstemål bare for å skremme strømprodusentene? – Jeg tror ikke de har behov for å bli skremt, jeg tror de ser alvoret i situasjonen vi står i. Det å ha forsyningssikkerhet på plass er første prioritet, og derfor har vi innført overvåkning av vannmagasinene, sånn at vi får det svart på hvitt dersom produsentene ikke gjør som de sier de skal, sier statssekretæren


Øyunn Krogh (26) og Levi Try (25) går hvert til sitt. Det skriver de på Instagram. «Levi og jeg har bestemt oss for å gå fra hverandre. Vi er fremdeles utrolig glad i hverandre og skilles som venner», skriver Krogh på Instagram torsdag, og legger til:  «Vi setter stor pris på at vi får håndtere dette privat». Sammen med teksten har hun postet et bilde av de to. Try har postet det samme bildet og teksten på sin Instagram.  VG har forsøkt å få en kommentar fra Krogh og Try.  Det norske folk ble for alvor kjent med kjæresteparet da de vant det populære TV 2-programmet «Sommerhytta» i 2020.  De begge har i etterkant av dette holdt seg i rampelyset, og førstnevnte har blant annet vært å se på «Farmen kjendis» – hvor hun tapte mot Isak Dreyer (28) i finalen. TV-profilene delte senest i juni at de hadde kjøpt seg leilighet sammen i Oslo.  I et intervju med VG tidligere i år fortalte Krogh om hvor fort intrigene fra gården var glemt:


AUSTIN/OSLO (VG) Flere millioner er uten strøm for andre dag på rad, dødstallene stiger og det er fortsatt minusgrader. – Kritisk, mener Houston-ordfører Sylvester Turner. – Altfor mange i Texas har vært uten strøm og varme i hjemmene sine mens delstaten har minusgrader og tøft vintervær. Dette er uakseptabelt, sier Texas-guvernør Greg Abbott. Tirsdag kveld lokal tid er over 3,3 millioner uten strøm i Texas, ifølge poweroutage.us, og mange har vært strømløse i flere dager. Nå vil guvernøren etterforske strømselskapet ERCOT, som står for strømmen i delstaten. – De har vært alt annet enn til å stole på de siste 48 timene. Vi ønsker å finne ut hva som har gått galt og hvordan vi kan finne en løsning for fremtiden. Bakgrunn: Helt Texas – krisetilstand og −22 grader Lokalt i delstatens hovedstad, var forklaringen først at strømbruddene skulle være kontrollerte, og maksimalt 40 minutter. Disse strømbruddene har nå i praksis vart i to døgn, og forklaringen nå er at man er redd for at hele strømnettet skal bryte sammen om man skrur på igjen. – Det er kritisk. Det er essensielt at vi får strømmen tilbake så fort som mulig, det er vår førsteprioritet, sier ordfører i storbyen Houston Sylvester Turner. – Jeg vet folk er forbannet og frustrerte. Det er jeg også, fortsetter han. I byen er rundt 1,3 millioner mennesker uten strøm. – Dette er verre enn en orkan, sier Natalie Harrell til nyhetsbyrået AP. Hun har med sine fire barn dratt til et av de 35 tilfluktsstedene Texas har åpnet for å hjelpe folk uten strøm. Slik beskriver journalisten Dan Rather situasjonen: Store kontraster VG befinner seg rundt 26 mil vest for Houston, i en annen storby: Austin.  Her kunne ikke kontrastene vært større, og slik er det i store deler av delstaten. I det som kan kalles flotte norske vinterdager med sol, nysnø og noen minusgrader leker barna i gatene og bruker vannleker som akebrett.  I bakgrunnen står bekymrede foreldre og andre voksne og venter på at strømmen skal komme tilbake. Mange rakk ikke handle, og det har vært opptil fire-fem timer kø i butikkene som har vært åpne. Mange fyller badekarene med vann i frykt for at også vannettet skal kollapse. – Vi er veldig sinte. Min nabo er også sint fordi det er ikke noen grunn til å la hele nabolag fryse i hjel, sier Amber Nichols til nyhetsbyrået AP. De siste dagene har minst 21 personer omkommet som følge av kulden og vinterværet i delstatene Texas, Louisiana, Kentucky og Missouri, skriver nyhetsbyrået Reuters. Blant dem en bestemor og tre barn døde i en brann, som trolig startet ved at de forsøkte å holde varmen. På toppen av det hele står de midt i en pandemi. I Texas er det registrert over 2,5 millioner smittetilfeller av coronaviruset, og nærmere 42.000 dødsfall er relatert til pandemien. Tirsdag lå over 8000 innlagt på sykehus med covid-19, mens det ble registrert 120 nye dødsfall og 4500 nye smittetilfeller. – Ekstremt frustrerende ERCOT-sjef Bill Magness sier til CBS at de jobber 24 timer i døgnet for å få strømmen tilbake. – Det er ekstremt frustrerende. Det er ikke bare nå. Jobben vår er 24 timer i døgnet hele året. Dette været har gitt oss en stor utfordring med å levere strøm, sier han. ERCOT, eller Electric Reliability Council of Texas som de heter, er et uavhengig strømselskap som delstatseid av Texas. De står for rundt 90 prosent av alle strømavtalene i delstaten. – Det vi har nå er ekstraordinær etterspørsel, sier han, og henviser til at temperaturene er unormalt lave. – Førsteprioriteten er å få strømmen tilbake for så mange som mulig, men vi må gjøre det på en trygg måte slik at systemet holder, legger han til. Han har full forståelse for at folk er utålmodige. – Å leve uten strøm under disse forholdene er forferdige, men det katastrofe utfallet jeg snakker om er dersom vi lar systemet krasje. Da ville vi ikke snakket om når vi kan få strømmen tilbake, da ville vi snakket om å bygge opp systemet


Han spilte VM-kamp mot Norge så sent som 20. januar. Nå er Alfredo Quintana død, 32 år gammel. Portugals håndballkeeper overlevde ikke mandagens hjertestans.  Det bekrefter Porto fredag ettermiddag. «Meldingen vi aldri trodde vi skulle dele: Vår kjære Alfredo Quintana reiste i dag. Du vil bli husket for alltid som en av oss. En ekte drage. Hvil i fred, Evig Quintana» skriver klubben.  – Det er nitrist, rett og slett, og vondt når folk når en del av håndballfamilien går bort i en ung alder. Han lagde seg et navn i internasjonal håndball på kort tid, på en veldig positiv måte, med sitt fargerike målvaktsspill. Vi kondolerer på vegne av Norges Håndballforbund, våre tanker går ut til familien hans og portugisisk håndball. Vi håper de kan fortsette det fantastisk gode arbeidet de har startet i Quintanas ånd, sier president i Norges Håndballforbund, Kåre Geir Lio. Quintana falt om på treningen mandag formiddag. Ifølge avisen Ojogo var Portos lege til stede, men klarte ikke å få liv i målvakten. Det greide heller ikke ambulansefolkene som var på plass etter 10 minutter. Etter 45 minutter ankom Quintana sykehuset São João. Der ble han koblet til en Ecmo hjerte- og lungemaskin. Den skal i første omgang ha reddet livet hans. Alfredo Quintana ble intubert og holdt kunstig koma. Onsdag kom det nye dårlige nyheter fra sykehuset.  – Svært alvorlig situasjon, veldig dårlig prognose, sa en kilde ved Hospital São João til Ojogo  Generalsekretæren i det kubanske håndballforbundet ble onsdag sitert på en kondolanse til familien av SportHD News. Men denne saken ble rett etterpå slettet og i tillegg beklaget på Twitter. Alfredo Quintana kom fra Cuba til Portugal i 2011. Han har spilt 431 kamper for Porto og 72 landskamper for Portugal. Han var en hjørnestein i klubblaget som i sist sesongs Champions League slo senere mester Kiel på bortebane. Quintana møtte Norge både i fjorårets EM og i årets VM. Men sjette og 10. plass markerte Portugal seg, mens Alfredo Quintana ble nominert til All Star-team i EM. Den 201 cm høye keeperen hadde sin egen - rolige og kule - keeperstil. Så sent som sist søndag markerte han seg med 14 redninger og to scoringer da Porto slo Águas Santas 34–26 på bortebane. Bare et halvt døgn senere var ulykken ute, og fredag kom den triste meldingen om stjernekeeperens død.


OBERSTDORF (VG) Som stor gullfavoritt forsvant Linn Svahn (21) ut av VM-sprinten som sist i semifinalen. Etterpå forlot svensken skistadion uten å snakke med hverken mediene eller treneren. – Jeg vet det. Jeg har ikke fått pratet med henne, jeg heller. Jeg kan ikke si for mye om det, men jeg tror hun er litt hemmet av skaden hun har hatt, forteller landslagssjef Anders Byström i dialog med VG, Expressen og Aftonbladet. Svahn har vært glitrende i verdenscupen denne sesongen, både på sprint og distanse. Det er bare snaut fire uker siden den unge profilen slo blant andre Therese Johaug (32) på 10-kilometeren i Falun. Derfor var overraskelsen stor blant svenskene etter at hun skuffet stort under VM-åpningen, som lagvenninne Jonna Sundling (26) vant foran Maiken Caspersen Falla (30) og slovenske Anamarija Lampic (25). Landslagssjefen tror skulderskaden hun pådro seg i Ulricehamn helgen etter Falun-oppvisningen kan være grunnen til den svake prestasjonen. – Man merker at hun ikke har siste kraften som hun hadde før skaden. Det er så små marginer at hvis man ikke har det, holder det ikke, sier Byström. Forstår skuffelsen Her i Oberstdorf var Svahn midtpunktet da Sverige inviterte til medietreff tirsdag ettermiddag, og oppførselen vekket oppsikt: Romvenninnen Johanna Hagström var personlig storfornøyd med å ha kapret en 4. plass på sprinten, men 22-åringen følte samtidig med både Svahn og Maja Dahlqvist (26), som også røk ut i semifinalen. – Jeg er overrasket. Jeg vet at de kan så mye mer. Det beviser bare hvor tøft sprint er. Jeg skjønner at de er skuffet. Jeg tror de vil ha revansj igjen til uken, forteller Hagström, som på sin side var svært imøtekommende overfor alle rundt seg på arenaen i Tyskland. – Du som kjenner Linn godt. Hva tror du var grunnen til at hun ikke lyktes? spør VG. – Jeg vet ikke helt. Det er ikke lett å konkurrere med press på seg. Hun var storfavoritt, hadde gjerne ikke dagen fysisk og gjorde kanskje noen dårlige taktiske valg. Det er små marginer. Selv om hun har vunnet nesten alle verdenscuprennene (før mesterskapet), betyr det ikke at man bør vinne i VM. Men, ja ... Det er tøft, sier Hagström. – Ekstremt press Landslagssjef Byström varsler at han vil undersøke hva som skjedde med Svahn. Han håper naturlig nok at det svenske stjerneskuddet skal sikre Sverige flere VM-medaljer, etter at Sundling tok torsdagens sprintgull. – Presset på henne er ekstremt. Hun er 21 år, har vunnet nesten alt og gjort en fantastisk sesong. Dette er ett VM-løp som ikke funker. Det er klart det er synd, sier Byström, som er betenkt over presset som er på skuldrene hennes. – Det er umulig å si hvordan det påvirker henne i skallen, sier Sveriges landslagssjef. – Kan formen endres raskt eller frykter du at den ikke vil være bra i resten av VM heller? spør VG. – Den kan endres raskt. Men det handler også om hva som skjer de neste dagene. Expressen-kommentator Tomas Pettersson er i alle fall forbauset over torsdagens Svahn-opptreden – både i og utenfor skisporet. – Det var veldig overraskende for alle. Jeg tror alle som var her hadde henne som den største favoritten til gullet, men hun var jo ikke med i det hele tatt. Vi ble litt sjokkert, sier Petersson til VG. Svahn har mulighet til å revansjere seg allerede på lørdag. Da skal damene konkurrere over 15 kilometer med innlagt skibytte i Oberstdorfs solfylte løyper.


Bojan Djordjic er nådeløs med Manchester United-spiller Anthony Martial og kaller franskmannens kroppsspråk «provoserende». – Jeg synes dere var veldig snille med Martial. Den spilleren gir meg magesår. Helt ærlig, han gir meg magesår, sa Djordjic før kampen mot West Ham som endte med 1–0-seier etter ekstraomganger. Svensken som gikk fra Brommapojkarna til Manchester United i 1999 fikk aldri gjennombruddet sitt på Old Trafford. Nå er han en anerkjent TV-ekspert og tirsdag var han gjest hos Viasport under FA-cupkampen mot West Ham. Både Jan Åge Fjørtoft og Lars Tjærnås var klare på at Edinson Cavani har blitt et mye bedre alternativ enn Martial. «Klasseforskjell» og «forskjellen på andreplass og tolvteplass» var karakteristikken fra Fjørtoft før kampen. – John Arne Riise kan sammenligne ham med Origi, det er to spillere som er fryktelig provoserende i kroppsspråket sitt, mente Djordjic. Anthony Martial kom ikke på scoringslisten mot West Ham, men var nære ved et par anledninger i sin 250. kamp for Manchester United. – Det har vært en god kamp av Anthony Martial, men han må gå av uten scoring denne gangen, kommenterte Viasport-kommentator Morten Langli ved kampslutt. Til slutt var det Scott McTominay som satte inn det avgjørende 1–0-målet i ekstraomgangene. Anthony Martial ble belønnet med karakteren 5 av 10 i Manchester Evening News.  De skriver at han forsøkte så godt han kunne, men at han ikke var dødelig nok i avslutningene. Franskmannen fikk også en stygg smell i hodet etter å ha forsvart seg godt på en dødball. – Det manglet ikke på innsats, men han overbeviste heller ikke, skriver avisen. Anthony Martial fikk også kritikk etter 1–2-tapet mot Sheffield United. Da var franskmannen negativt involvert i et av baklengsmålene, hvor gjestene fikk altfor mye tid til å score. – Anthony jobber veldig hardt på trening, han jobber med avslutningene og bevegelsene sine, så jeg har ingen tvil om at han kommer til å veldig bra, sa Solskjær om 25-åringen. Før oppgjøret mot West Ham understrekte Bojan Djordjic at han er klar over at Martial scoret 17 mål på 32 kamper og var Uniteds mestscorende i Premier League forrige sesong. – Men hans kroppsspråk ... At han ikke har sett på Edinson Cavani hvordan han jobber. På treningsanlegget, når jeg prater med Nemanja Matic, sier han at det er som om Cavani akkurat har begynt å spille. Bevegelsesmønsteret, holdningen og vinnerskallen til uruguayaneren blir trukket frem som den diametrale motsetningen til Martials karakter – og årsaken til at Cavani har lyktes. – Holdningen når du spiller for Manchester United må være på plass hver eneste uke. Når de tekniske ferdighetene ikke er der, så må du faen meg løpe. Du må ta duellene og vise at du vil, freste Djordjic i en lengre tirade. – Når jeg ser spillere som knapt svetter og knapt ler, da blir jeg forbannet. Han har et nådd nivå og en klubb mange bare kan drømme om. Etter kampen mot Sheffield United startet Martial på benken i de tre neste ligakampene. Han kom inn da McTominay forsvant i garderoben med magesmerter før pause mot Arsenal.  Mot Southampton kom han inn i pausen og noterte seg for to scoringer, mens han var ubenyttet reserve mot Everton. – For meg er det ingen diskusjon. Er Cavani klar, da skal han spille hver dag. Til og med på treningene skal han spille i stedet for Martial. Og han skal se hvordan en toppspiller beveger seg, mener Djordjic.


Stian Blipp forlater «Senkveld». Nå uttaler Helene Olafsen seg til VG. – Stian slutter etter sesongen, skriver Helene Olafsen på Instagram. Onsdag ble det klart at Stian Blipp forlater «Senkveld» etter sesongen. Hva som vil skje med programmet, og hvem som eventuelt overtar for Blipp er enda ikke sikkert. Det som er sikkert er at Blipp forlater «Senkveld» for å fokusere på sitt eget soloshow. TV 2 bekrefter: Stian Blipp slutter i «Senkveld» – Hva skjer med «Senkveld» til høsten?  – Det vet ingen akkurat nå, skriver Olafsen i en SMS til VG.  Hun svarer det samme på spørsmål om hvorvidt det vil bli mer «Senkveld» i det hele tatt.  Olafsen har visst en liten stund at Blipp skulle slutte, skriver hun selv. Nå er planen å lage «13 fine programmer» til våren. I tillegg er Olafsen positiv til en kommende sommerferie. – Deretter blir det jo spennende da – noe nytt blir det uansett, og det er jo gøy å tenke på, skriver hun til VG. På Instagram har hun også uttalt seg:  – Klart det er litt rart, skriver Olafsen om exiten. Heller ikke tidligere «Skal vi danse»-vinner later til å vite hva som skjer til høsten. – Vi får se! Sees uansett 13 fredager fremover med nydelige folk på besøk, skriver hun videre.  Også Blipp har etter gårsdagens nyheter uttalt seg på Instagram. –  Dette er en helt udramatisk avgjørelse fra min side som ikke har bakgrunn i noe vondt blod, dårlig stemning eller uenigheter. Gjengen i senkveld er en liten familie som er i skyttergravene sammen hver uke hele året for å lage nytt program hver fredag. En gjeng jeg er utrolig glad i, skrev Blipp. Blipp sa følgende til VG onsdag: – Det er veldig veldig vemodig og skulle si takk og farvel til det miljøet der, og alt vi har gjort sammen, men samtidig fint, for jeg gjør noe jeg har hatt veldig lyst til å gjøre en god stund.


Han mener USAs demokrati ble satt på store prøvelser etter at Donald Trump tapte valget. Nå skal professoren, på vegne av regjeringen, finne ut om noe slikt også kan skje i Norge.  – Skrekkscenarioet var at valgresultatet skulle stå og falle på én delstat, og at det hadde vært halvplausible grunner til å hevde at det hadde forekommet juks som satte resultatet i tvil. Da hadde det bare vært noen få enkeltpersoner som måtte ha gitt etter for at demokratiet skulle ha stått i virkelig fare. Nå var det heldigvis ingen legitime grunner til å si det hadde forekommet juks, og til slutt sto det om flere stater. Likevel knaket det i sammenføyningene. Slik oppsummerer Carl Henrik Knutsen (39), professor i statsvitenskap ved Universitetet i Oslo, hvor nært USAs demokrati KAN ha vært fra å kollapse etter valget i november, der Joe Biden slo Donald Trump. Han omtaler det hele som «en skrekkopplevelse». Mer om det om litt. Mener Trump forsøkte velte demokratiet Carl Henrik Knutsen er hva som må kunne kalles en demokratiekspert. Nylig ga han ut læreboken «Demokrati og diktatur» og for en måned siden ble det klart at han skal lede arbeidet med å undersøke tilstanden til det norske demokratiet. Et arbeid han skal gjøre sammen med førsteamanuensis Sirianne Dahlum og flere andre kolleger ved Institutt for statsvitenskap. I pressemeldingen fra regjeringen om prosjektet ble det referert til angrepet på den amerikanske kongressen 6. januar som et eksempel på hva som kan skje når viktige sider ved et demokrati blir svekket over tid. Knutsen er tydelig på at den nå avgåtte presidenten gjorde et reelt forsøk på å omgjøre valgresultatet – og dermed også forsøkte å velte demokratiet. Men, som vi nå vet, uten å klare det. – Jeg tror muilgheten for at forsøket hadde lyktes hadde vært større om det var en president med en annen personlighet. Man kan se for seg at en mer strategisk og mer tålmodig person kunne kommet nærmere, sier professoren. – Villige til å fire på demokratiske prinsipper Knutsen trekker frem ting som Trumps stadige påstander om at mediene er folkets fiende, at han satte inn dommere han trolig håpte kunne hjelpe ham til å snu et eventuelt tap, telefonsamtalen med den valgansvarlige i Georgia og møtet med valgansvarlige fra Michigan som eksempler på at Trump prøvde seg. Og selvsagt hans feilaktige påstander om valgjuks. At han i det hele tatt var i en posisjon til å gjøre alle disse tingene mener professoren skyldes den økende polariseringen i det amerikanske samfunnet. – Når folk opplever at de ikke stoler på hverandre, så er de villige til å fire på demokratiske prinsipper. For eksempel er det mer åpenhet for at man kan jukse litt for å beholde makten dersom du ikke stoler på motparten, eller på mediene. Knutsen mener likevel at man ikke kan ignorere betydningen av at Trump har operert i et parti han mener over tid har beveget seg i en antidemokratisk retning. – Trump bidro til å akselerere dette. I tre-fire år utfordret han norm etter norm uten å møte store begrensninger, sier professoren, som mener det er bra for det amerikanske demokratiet at det ble med fire år som president for Donald Trump: – Vi ser klart i forskningen på diktaturer at når en leder får feste seg og får byttet ut folk i byråkratiet, dommere og generaler med lojalister så blir det farligere. Derfor ville det vært enda farligere om det som skjedde nå hadde skjedd etter åtte år, og ikke etter fire år, sier han. Smutthull Men selv om det er Republikanerne han mener først og fremst har beveget seg i feil retning hva demokratiske verdier gjelder, ser han en mulighet for at pendelen også vil kunne komme til å bevege seg i mer polariserende retning hos Demokratene. – Faren er at de kan bli livredde for at Republikanerne neste gang faktisk skal kuppe valget, og at de derfor vurdere å endre på reglene for selv å beholde makten. Den typen mistillitsspiraler er farlige for demokratiet. Håpet hans er i stedet at landet bruker det som skjedde nå til positive endringer

Professor om USA etter valget:  - Skrekkopplevelse


Politiet slo knallhardt til da de kom over en fest med 17 deltagere i Spikkestad i Asker natt til søndag. Alle på festen ble anmeldt. Problemet var bare at festen var helt lovlig. Klokken var ett på natten da Oslo-politiet rykket ut til en privat adresse i tettstedet Spikkestad i Asker kommune etter melding om høy musikk og festbråk. «Påtruffet 17 personer på stedet. Samtlige blir anmeldt for brudd på smittevernbestemmelser. Festen avsluttet», skrev politiet på Twitter. I Oslo politidistrikt ble bøtesatsene for ulovlige private fester i januar skrudd opp til 20.000 kroner for arrangør og 10.000 kroner for hver deltagere.  Festen kunne dermed kostet de involverte 180.000 kroner til sammen.  Men, så enkelt var det ikke. Drammens Tidende, som først omtalte saken, stusset og kontaktet Helsedirektoratet. For: I de omkringliggende kommunene Oslo, Bærum og Drammen ville festen ha vært strengt forbudt etter de lokal forskriftene. I disse kommunene er det forbudt å arrangere eller delta i private sammenkomster med flere enn 10 personer til stede samtidig. Men: Asker har opphevet sin lokale forskrift. «Asker kommune forholder seg til nasjonale regler. Dette betyr nå at Asker har felles regler som regionen som kalles Ring 2. Lokal forskrift for Asker kommune er opphevet», skriver kommunen på sine nettsider.  Og: Etter de nasjonale reglene er det ikke forbudt å arrangere store fester i private hjem selv i ring 2-kommuner, ifølge Helsedirektoratet. Det er bare ikke anbefalt. – Arrangementsreglene i covid-19-forskriften § 13 gjelder ikke for samlinger i private hjem, slik dette også er formulert på regjeringens nettsider. Det er derfor ikke forbudt etter de nasjonale reglene å ha fest hjemme, selv om det ikke er anbefalt å ha flere enn fem gjester, opplyser seniorrådgiver Astrid Bjerkås i Helsedirektoratet i en e-post til Drammens Tidende. Nå legger Oslo-politiet seg flate. – Oslo politidistrikt beklager overfor de involverte i saken, skriver pressesjef Unni T. Grøndal i Oslo politidistrikt i en e-post til VG. – Vi forsøker på best mulig måte å følge opp lover, regler og anbefalinger som samfunnet nå prøver å navigere seg gjennom. Vi har brakt på det rene at dette påbudet ikke gjelder Asker nå, og det blir ingen sak for de involverte, skriver Grøndal.  Deltok du på festen, eller vet du noe om saken? Tips oss her.  Asker har siden 13. januar ikke hatt noen begrensninger på antall gjester i private hjem i sin forskrift. Tidligere hadde de et forbud mot private sammenkomster med mer enn 10 personer. Den lokale forskriften ble opphevet i sin helhet 3. februar. Ordfører Lene Conradi (H) i Asker kommune skriver i en SMS til VG at hun stusset da hun leste om saken i lokalpressen. – Vi har ikke lokale forskrifter som griper inn i den private sfære eller hjem utover de nasjonale reglene. Det er en sterk nasjonal anbefaling om å ikke ha flere gjester enn fem, som mitt inntrykk er at de fleste overholder på en god måte. Men om en sjette eller syvende gjest blir invitert innenfor ansvarlige rammer så er dette både lov og innenfor, skriver ordføreren. – Dere hadde det samme i forskrift som Oslo, Drammen og Bærum fra 13. november til 13. januar. Hva tenker du om at dere nå som ring 2-kommune har åpnet for at det er lovlig å arrangere store fester i private hjem? – Vi mener smittetrykket lokalt hos oss tilsier at vi kan følge de strenge nasjonale anbefalingene også her, og de legger ikke opp til at man hverken skal eller kan arrangere «store» private fester, det tror jeg de aller fleste er vel innforstått med og overholder, skriver Conradi. Hun peker på at tiltakene i Asker og nabokommunene har variert fra hverandre også på andre felt som skjenking i løpet av pandemien.  – Noen lokale ulikheter vil det være, og vi har kommet til at det er en god ting å så langt som mulig forholde oss til nasjonale og regionale forskrifter. Det skaper mindre rom for tolkningsspørsmål og forvirring for både innbyggere og næringsliv

Politiet anmeldte 17 på fest:  Nå innser de tabben


(Montenegro – Norge 0–1) Martin Ødegaard (22) har ikke imponert ekspertene i sine tre første kamper som landslagskaptein. Mot Gibraltar startet han som høyre indreløper, men ble byttet ut med skade i pausen. Mot Tyrkia var han anonym som høyrekant. Det samme var han i 1–0 – seieren mot Montenegro, da Ståle Solbakken til slutt byttet ham ut ti minutter før slutt. – I dag er han helt middelmådig og ordinær, sier Kjetil Rekdal i VGTV-studio. Den tidligere landslagskapteinen mener Ødegaard ikke spiller der han burde for Norge. – Han spiller i feil posisjon. Det er en utfordring for oss å få plassert ham inn på dette laget hvis vi skal spille med to spisser. Han er litt bortgjemt på kanten, det blir ikke farlig. Når han får ballen, er det masse folk rundt ham. Han får ikke spilt stikkerne sine. Han burde spilt inni banen, sier Rekdal. Bernt Hulsker var engasjert da han snakket om Ødegaard. – Det er litt for pent og pyntelig fremdeles. Jeg må få lov å si det. Jeg synes det! – Det går ikke på hvem som er rundt eller noe sånt ... Jeg synes han skal ta for seg mer, sier Hulsker og strekker armene i været: John Arne Riise mener det Ødegaard har vist, er «sløvt». – Han er kaptein og nummer ti. Da har han et visst ansvar. Det må han tåle å høre. Når han er svak. Han er ikke like involvert som vi håper, han slår ikke de pasningene og utfordrer ikke som vi håper. Det er sløvt, sier den tidligere venstrebacken. Ståle Solbakken mener det blir feil å si at Ødegaard spiller «høyrekant». – Han spiller nesten høyre indreløper, det er en skjev 4–4–2 der Mohamed Elyounoussi spiller bredere ut på venstrekanten, som er det målet vårt kommer på, sier landslagssjefen til VG. – Hvordan synes du Ødegaard har fungert i denne rollen under samlingen? – Jeg synes det er perioder hvor det fungerer, og perioder hvor det ikke gjør det. Han drar på seg mye oppmerksomhet, du må huske på det og, sier Solbakken og fortsetter: – Nå skal vi analysere dette i ro og mak og se hva vi ender opp etter hvert. Dette er en rolle han kan spille fint. Det handler litt om hvem som er klare til enhver tid, vi har snakket mye om at han kan spille der, men også bak spissen eller som en av de to sentrale, for eksempel med Morten Thorsby som den andre.


Svein Østvik (59) er medlem av kommunestyret for SV i Asker. Lørdag brant han munnbindet i protest mot coronarestriksjonene.  – Det høres ikke helt bra ut, nei. Det får stå for hans egen regning. Jeg synes politikere skal være lojale mot de restriksjonene som er pålagt alle innbyggerne. Det sier seg selv, sier Martin Berthelsen, gruppeleder for Sosialistisk Venstreparti (SV) i Asker kommunestyre. Omtrent 200 mennesker møtte lørdag opp på Eidsvoll plass for å blant annet å protestere mot coronarestriksjonene. Blant dem var artist og TV-personlighet Svein Østvik, bedre kjent som «Charter-Svein». I midten av folkemengden sto en bålpanne hvor demonstrantene kunne se munnbind gå opp i flammer. Østvik kastet selv masken. – Jeg er her i dag for å vise sympati med dem som synes det har gått for langt, det synes jeg også, sa Østvik til VG i en av pausene mellom appellene på scenen. Østvik er i utgangspunktet varamedlem i kommunestyret i Asker, men siden høstsemesteret har han også hatt permisjon av jobbrelaterte årsaker. Det forteller Berthelsen. – Han er jo en passiv støttespiller. Vi synes det er hyggelig at han har vært med. Han er en som representerer en type folkelighet, og en sympatisk fremtoning som er gunstig for partiet. Jeg anser ham for å være en veldig sympatisk og en likandes person, sier Berthelsen, og legger til: – Det han uttaler her, gjør han helt og holdent som privatperson. Dette representerer ikke Asker SVs syn når det kommer til coronatiltak. Østvik er enig i at dette er hans private meninger. – Dette i går er personlig fra meg, og har ingenting med noen andre å gjøre, skriver han i en SMS til VG.  Berthelsen påpeker at Østvik først og fremst er identifisert som «Charter-Svein», ikke som «SV-Svein». Berthelsen var ikke informert om Østviks munnbind-brenning før VG ringte ham søndag.  – I Asker har jeg stadig hevdet at coronatiltak skal være faglig begrunnet, og ikke gjenstand for politiske vurderinger. – Det er det ikke alle som er enig med deg i? – Det tyder på at det ikke er det. Ordet pandemi skulle i seg selv utløse noen følelser om at vi står overfor en alvorlig situasjon, og en alvorlig situasjon krever drastiske tiltak, fortsetter SV-politikeren. – Hva tenker du om protesten da?  – Jeg er sterkt uenig med dem som protesterer mot coronatiltakene. Det er jo ... Det er unødvendig å forklare hvorfor. Innad i eget parti finnes også de som ønsker strengere tiltak, forklarer Berthelsen, og påpeker nok en gang at Østviks uttalelser lørdag ikke representerer SVs syn på saken. – Det du forteller meg nå gjør det nødvendig å ta dette opp på styrenivå. Vi må diskutere om det skal ha noe å si for vår holdning til ham. Sånn på stående fot tror jeg ikke det blir konklusjonene, men vi får se om det har ringvirkninger. Hvis hans markering her reflekterer negativt på Asker SV, da må vi jo markere en holdning, avslutter Berthelsen.  Østvik var sist å se på TV som en av deltagerne på «Torpet» som går på TV 2. I programmet kjempet flere norske kjendiser om en plass på «Farmen kjendis»-gården. Det var gjennom TV 3-programmet «Charterfeber» han først ble kjent.

Tar avstand fra «Charter-Sveins» munnbindbrenning


Flere tusen tyske påsketurister har i helgen reist til den spanske ferieøya Mallorca, på tross av at regjeringen i Tyskland ber dem bli hjemme. Lørdag landet 60 fly fra Tyskland i Palma, og ytterligere 70 var ventet søndag, ifølge flyplassen. Regjeringen i Berlin fjernet 14. mars Mallorca fra sin liste over risikoområder for corona da antallet nye smittetilfeller siste syv dager falt under 50 per 100.000 innbyggere. Dermed er ikke lenger ferierende pliktig til å gå i karantene eller la seg teste når de kommer hjem, selv om Tyskland opplever kraftig smitteøkning. Tirsdag ventes imidlertid en ny forskrift som betyr at alle som kommer til Tyskland med fly fra utlandet, må fremvise en negativ coronatest.  Eurowings alene fløy denne helgen til Mallorca hele 44 ganger fra ni forskjellige tyske flyplasser, skriver DPA. Dette er nesten fire ganger så mange avganger som det flyselskapet hadde forrige helg. Eurowings ga inen eksakte passasjertall, men sa alle flyene var «ganske fulle,» ifølge en talsperson. Antallet flyvninger er fortsatt 40 prosent lavere enn det som var vanlig før pandemien.

Bes om å ikke reise:  Flere tusen tyskere rykker inn


En pensjonert mann ble liggende død i ni år før noen fant ham. – I en storby som Oslo er det dessverre mange som lever anonyme og ofte ensomme liv, sier sosialbyråden.  – Det er veldig trist å få høre om enkeltmennesker som dør alene uten pårørende som etterlyser dem, skriver sosialbyråd i Oslo Rina Mariann Hansen (Ap) i en e-post til VG.  Lørdag publiserte NRK en sak om en eldre mann som ble liggende død i leiligheten sin i hele ni år før han ble funnet. Mannen var pensjonert og bodde i en blokk øst i Oslo.  Mannen døde i 2011 – av naturlige årsaker. I de ni årene som gikk trodde naboer ifølge NRK at han var på en institusjon eller at han hadde flyttet.  Mannen er ikke alene om å ha blitt liggende uoppdaget i lang tid etter sin død.  Ifølge NRK lå i fjor 27 mennesker i Oslo, Asker og Bærum døde i over syv dager før de ble funnet. I 2019 gjaldt det 32 mennesker – blant dem en kvinne som ble funnet død i sin leilighet på Grünerløkka i Oslo. Da hadde hun ligget der i fem måneder.  – I en storby som Oslo er det dessverre mange som lever anonyme og ofte ensomme liv, noen ganger selvvalgt. Det travle storbylivet gjør kanskje at vi som medmennesker lettere glemmer å bry oss, sier sosialbyråd Hansen.  – Jeg tror vi må bry oss mer i hverdagen, bry oss om hvem som er naboene våre og hvordan de har det. Kanskje spørre litt oftere hvordan det går med dem. Mellom 2013 og 2017 var det 140 mennesker i Oslo som lå døde i mer enn en uke, ifølge en oversikt Aftenposten lagde i 2018.  Sosialbyråden mener saken viser at alle osloborgere må bidra til å gjøre hovedstaden til en by der folk føler tilhørighet og fellesskap.  – Vi kan alle gjøre vårt for at Oslo skal bli en varmere og mer inkluderende by. – Pandemien har lært oss noe om hva mangel på menneskelig kontakt i hverdagslige settinger gjør med oss. Kanskje de erfaringene vi gjør oss nå under pandemien gjør at vi som samfunn evner å ta bedre vare på hverandre. Byråd for helse, eldre og innbyggertjenester i Oslo, Robert Steen (Ap), hadde ikke anledning til å kommentere saken lørdag.


Etter å ha kjempet smittetallene ned, stiger det igjen i USA. En følelsesladd smitteverndirektør ga mandag en dramatisk beskjed.  Rochelle Walensky er direktør i det amerikanske smittevernbyrået CDC, og frykter at landet kan stå overfor en katastrofe: En fjerde bølge.  – Da jeg ble CDC-direktør for to måneder siden ga jeg dere et løfte: Jeg skal fortelle sannheten, selv om sannheten ikke er de nyhetene vi ønsker å høre, sa hun på en live-sendt pressekonferanse mandag.  – Nå er en av de gangene jeg må si sannheten og be og håpe på at dere vil lytte. Jeg skal nå kaste manus og reflektere over den følelsen jeg har av en nært forestående katastrofe (på engelsk: impending doom, journ.anm.). – Vi har så mye å se frem til og så mye potensial. Vi har så stor grunn til håp, men akkurat nå er jeg redd, understreker CDC-direktøren.  Nå øker det igjen USA passerte i går 30 millioner smittetilfeller og har kommet seg ned fra den kraftige tredje bølgen. De er et av de landene i verden som leder på vaksinering.  Men CDC-direktøren påpeker at syvdagerssnittet for både smittetilfeller, innleggelser og dødsfall har gått opp nå.  Når det har gått opp slik tidligere, har det bygget opp til en stor bølge, sier CDC-direktøren. Hun sammenligner situasjonen i USA med den situasjonen Tyskland, Frankrike og Italia var i for få uker siden.  – Jeg er bekymret for at vi nå ser en kraftig økning igjen, slik vi så i sommer og vinter, påpeker hun. – Jeg ber dere om å holde ut CDC-direktøren understreker: «Vi må forhindre en fjerde bølge». Hun ber hver og enkelt slå alarm i sitt lokalsamfunn, fra lokalpolitikere til religiøse ledere.  – Jeg vil så gjerne være ferdig. Vi er der nesten, men ikke helt ennå. Jeg ber dere om å holde ut, om å bli vaksinert når dere kan, så alle de vi elsker fortsatt vil være der når pandemien er over, sier Walensky.

Amerikansk helsetopp med dramatisk beskjed


Aurora Aksnes har fått en av årets mest overraskende internasjonale hits. Fans av artisten uttrykker misnøye med sangens nye popularitet og spredning i sosiale medier. «Runaway» fra 2015 har lenge vært en favoritt blant Aurora-fansen.  Det var den Katy Perry tvitret om i 2015, og den var også låten som fikk Billie Eilish til å satse på musikken. Nå spilles «Runaway» ca. 2,4 millioner ganger daglig på Spotify globalt, hvor sangen har vært blant de 20 mest populære i over en uke. I skrivende stund på 18. plass, med Justin Bieber og Cardi B rett bak seg. – Jeg er veldig rørt over at så mange nye hjerter har sluppet «Runaway» inn i seg. Det er veldig spennende, sier Aurora på sin Insta-story. Den nye Aurora-bølgen tok for alvor av i februar, da 24-åringen fra Os blant annet publiserte denne videoen: Midtveis i mars ble filteret «Runaway Aurora» gjort tilgjengelig på videodelingstjenesten TikTok.  En ukes tid senere begynte brukere for alvor å kaste seg over den silhuettbaserte effekten. Nå har TikTok-videoer med hashtagene #RunawayAurora og #aurorarunaway blitt sett nesten en milliard ganger. – «Runaway» var jo allerede enormt populær på TikTok lenge før dette, sier Kim Paulsen, daglig leder i Aksnes’ plateselskap Petroleum. Han forteller videre at Aurora svarte på en «challenge» – utfordring – knyttet til hashtagen #aurorarunaway, noe som ga trafikken ytterligere fart. – «Runaway» ble på et vis soundtracket til dette filteret, og delt massivt fra hele verden på TikTok. På Twitter går det nå få minutter mellom hver gang Aurora og låten nevnes. De fleste meldingene er hyggelig lesning for artisten. Men nå som «Runaway» løper løpsk er det ikke alle Aurora-fans som er like fornøyd med at deres favoritt plukkes opp og brukes i sosiale medier av gud og hvermann. – Dere har virkelig ødelagt «Runaway» med Aurora ved å lage så mange bildekaruseller, heter det fra Twitter-brukeren gjengitt over her.  Brukeren identifiserer seg overfor VG som 22 år gamle Chitra Sharma fra Delhi i India – landet hvor «Runaway» nådde helt til topps på Spotify torsdag, låtens første topplassering. På DM forteller Sharma VG at hun liker at Aurora får innflytelse, og at hun synes «Runaway» er en stor låt. – Den fortjener all oppmerksomhet den får, og de bildekarusellene er også ganske kule, sier hun. – Men etter at dette ble en trend har folk begynt å overdrive det, hvilket gjør at sangen mister sin essens. Her er et utvalg andre klage-tweets postet de siste dagene: Apparatet rundt Aurora synes imidlertid å ta kritikken med ro. – Vår oppfatning er at Auroras fans virkelig i all hovedsak er veldig entusiastiske over alt som skjer rundt henne og «Runaway», sier Kim Paulsen. Og det er ikke mangel på tweets som støtter påstanden: Nye fans gir seg også til kjenne: Også på Instagram har «Runaway Aurora»-filteret gått viralt. Dette har i sin tur gitt Aurora en halv million nye følgere på plattformen bare de siste par ukene. – «Runaway Aurora» er i den grad blitt omfavnet, og er for tiden en av de mest brukte AR-effektene i Reels og Stories globalt, sier Camilla Nordsted, kommunikasjonsrådgiver for Facebook, som også eier Instagram. «Runaway»-fenomenet er også en bransjenyhet internasjonalt. Flere eldre låter har fått ny oppsving via TikTok, men «Runaway» ser ut til å ta dette til et nytt nivå. I en fersk artikkel påpeker det amerikanske musikkbransjebladet Billboard at låtens suksess ikke kan sammenlignes med så mye annet enn den Fleetwood Mac hadde med «Dreams» sist høst. En viktig forskjell er imidlertid at «Runaway» har levd sitt liv i noenlunde skygge til nå. «Dreams» var for lengst kanonisert før den tok av på TikTok. Den gikk blant annet til førsteplass i USA da den kom ut i 1977. Ifølge Billboard er strømmingen av «Runaway» globalt tredoblet fra midten av mars til midten av april, fra åtte til 24 millioner i uken.

Fans fortviler over Auroras TikTok-suksess


Det var tobarnsmoren Fevziye Kaya Sørebø (50) som ble skutt og drept på Frogner onsdag morgen.  Midt i Tostrups gate i bydelen Frogner i Oslo ble tobarnsmoren skutt og drept onsdag morgen. Åstedet ligger ikke langt fra hennes bolig.  Kun ti minutter senere ble en mann i slutten av 30-årene stanset på E18 på vei ut av byen og pågrepet. Han er siktet for drap. Mannen er varetektsfengslet, men er ennå ikke avhørt.  Politiet går nå ut med navnet til offeret i samråd med familien. Ifølge VGs opplysninger jobbet Fevziye Kaya Sørebø som statsautorisert tolk og oversetter. Hun hadde bodd i Norge lenge og var norsk statsborger, men ble født i Tyrkia.  Hun hadde en cand mag. i språk fra Universitetet i Oslo og har også utdanning fra NTNU. Fra 2018 til februar i år var hun ansatt som lektor ved universitetet OsloMet.  Sørebø ble enke da hennes mann døde i 2018 og etterlater seg to tenåringsdøtre.  – Barna opplever situasjonen som svært dramatisk. De har det tøft, men de blir godt ivaretatt av nær familie, har bistandsadvokat Ida Andenæs tidligere uttalt til VG. – Det er så tragisk VG har også snakket med flere venner av avdøde som beskriver henne som en et varmt og omsorgsfullt menneske.  – Det som gjør at dette treffer så hardt er det at hun var et ekstremt varmt og godt menneske. Hun var veldig til stede og veldig imøtekommende, sa Anniken Pettersborg til VG. – Det er så tragisk. Jeg har ikke ord. Hun var en veldig dyktig tolk og en god mor. En smilende, blid og veldig ordentlig person, sa advokat Victoria Holmen, en nær venn av familien.  Flere venninner av avdøde minnes henne i en felles uttalelse som VG har fått tillatelse til å gjengi:  – Fevziye var et flott og omsorgsfullt menneske. Ubetinget omsorg for jentene sine etter tapet av deres pappa var hennes hovedfokus. Hun var bautaen deres, og det er ubeskrivelig trist at to unge jenter på denne tragiske måten er blitt foreldreløse. Våre tanker er hos jentene og familien, skriver venninnene.  Strid om luksusprosjekt Av mannen arvet Sørebø store verdier og et luksuriøst byggeprosjekt, et byggeprosjekt som endte i en årelang økonomisk strid med mannen i slutten av 30-årene som nå er siktet for å ha drept henne.  Han ble dømt til å betale avdøde over 12 millioner kroner i en dom avsagt i Oslo tingrett før jul i fjor. Sørebø tok ut et søksmål mot siktede i 2018, og siden har det pågått en rettsprosess som før jul i fjor endte med at mannen ble dømt til å betale Sørebø nær 12 millioner i erstatning og 900.000 kroner i saksomkostninger i forbindelse med to kostbare boligprosjekter hvor han var hyret inn som prosjektleder. Mannen har anket dommen fra Oslo tingrett, og ankesaken er berammet i lagmannsretten i februar neste år. Torsdag denne uken skulle han møte i Oslo tingrett hvor det var begjært tvangsoppløsning av firmaet hans. – Meget intelligent og sympatisk En nabo og venn av Sørebø som VG har snakket med forteller at han så henne senest et par dager før drapet. Han forteller at han kjenner henne godt og at de var venner. Han forteller at kvinnen var velutdannet. – Hun er veldig snill, meget intelligent og sympatisk. Familien er intellektuelle, sier han. – Det er for jævlig, sier han. Han forteller at han fikk en dårlig følelse da han forsto at en kvinne var skutt ved den aktuelle adressen.  – Hun har kjøpt en leilighet og skulle flytte inn her, sier han. En nabo VG har snakket med forteller at han passerte kvinnen i diskusjon med en mann onsdag morgen – og at han kort tid senere hørte skudd.  – Jeg må ha vært den siste som så henne i live, sier naboen til VG.


BEKKESTUA (VG) Markus Solbakken (20) har vært gjennom et «brutalt» sykdomsforløp etter overgangen fra HamKam til Stabæk og jobber nå for å tilrive seg en plass i startelleveren til serieåpningen. 20-åringens rappe føtter, spilleforståelse, teknikk og overblikk skal forhåpentligvis bidra til å gi Stabæk en ekstra dimensjon sentralt i banen denne sesongen. Etter flere år i 1. divisjon for HamKam ønsker landslagssjef Ståle Solbakkens sønn nå å dominere i Eliteserien – men først må han kvitte seg med ettervirkningene av covid-19. Sist måned ble et tosifret antall spillere rammet av et utbrudd i Stabæk-garderoben. Først forrige uke var Solbakken tilbake i full trening. Midtbanespilleren sto derfor over forrige helgs treningskamp mot Sarpsborg 08. – Det var ganske brutalt. Jeg var sengeliggende og hadde nesten alt av symptomer. Det var en smell. Man blir påvirket fysisk. Det har jeg merket etter at jeg har kommet ut på treningsfeltet igjen. Kroppen har ikke fungert optimalt, forteller Solbakken til VG. Les også: 10.-klassing i Stabæk vil lage «kaos» – Blir viktig Solbakken forteller at han var «ganske syk» i fem-seks dager, men at det ikke skal prege ham fremover. Han har i tillegg måtte bruke tid på å lege opererte tånegler. Nå jobber derimot den dynamiske midtbanemannen med å bygge opp formen til karrierens første sesong i Eliteserien, hvor pappa Ståle spilte for både HamKam og Lillestrøm.  Trener Jan Jönsson (60) ser frem til å ha Solbakken 100 prosent kampklar. – Han har vært gjennom corona og noen tær som er operert, men nå er han på gang igjen. Han blir viktig og nyttig sentralt. Han er en bra spiller som har vokst både fysisk og som spiller det siste året. Han har potensial til å ta for seg, sier Jönsson til VG. Svensken har i tillegg typer som Sammy Skytte (24) og Tortol Lumanza (27) som ønsker å bekle en av de sentrale midtbaneplassene. Sannsynligvis kan alle tre spille samtidig, med Skytte i en fremskutt rolle. Også talentfulle Kaloyan Kostadinov (18) vil trolig få mye spilletid —med typer som Magnus Lundal (21) og Kristian Bernt Torgersen (17) også inne i bildet. Drømmer om utlandet Solbakken var ettertraktet før overgangen til Stabæk. Nå trives han i sin nye klubb. Han beskriver det som noen steg opp fra hverdagen i HamKam. – Det som var avgjørende, var at Stabæk er en veldig fin klubb hvor unge spillere får sjansen. Dette er noe jeg har hatt lyst til. Målet mitt er å spille så mye som mulig, vise meg frem og få en god sesong. Jeg føler Stabæk er en bra klubb for meg nå, forteller 20-åringen. – Hva er drømmen på sikt? – Drømmen på sikt er å komme meg til utlandet, til en topp fem-liga. Det vil være det store målet, men akkurat nå prøver jeg bare å ha fokus på å komme meg inn på laget her og gjøre gode kamper for Stabæk. Tenker ikke på landslaget Hvis han fortsetter utviklingen, noe han har gode forutsetninger for å gjøre, er det ikke utenkelig at han blir landslagsaktuell de neste årene. Pappa Ståle har en kontrakt som sjef med Norges Fotballforbund til sommeren 2024.  Yngstemann hevder på sin side at det ikke er sannsynlig at faren må vurdere om sønnen er god nok til å forsvare en plass i troppen hans. – Det er overhodet ikke noe jeg tenker på. Men hvis det skulle oppstå en situasjon hvor jeg er god nok for landslaget, hadde ikke det vært noe noen av oss hadde ønsket – at vi skulle hatt et far-sønn-forhold på landslaget. Jeg vet også selv at det er et stykke opp dit. Så jeg tror ikke vi får se to Solbakken på landslaget i nær fremtid, sier 20-åringen og smiler. Han ser i stedet frem mot Stabæks serieåpning hjemme mot Odd søndag 16. mai.

Solbakken junior:  Hardt rammet av corona


Lene Grønnæss (40) gikk mange runder i tenkeboksen før hun sa ja til «Jakten på kjærligheten». – Jeg vil jo ikke bli sett på som hun som ikke får det til, og som bare vil være på TV for å finne kjærligheten, sier en leende Grønnæss.  Det er nemlig ikke første gang 40-åringen prøver lykken foran TV-kamera. I 2014 giftet hun seg med Anders Botnen (42) i «Gift ved første blikk» på TV Norge. Det endte i brudd etter kun én måned. Nå venter altså nytt program på ny kanal. Klarer Grønnæss å lokke nok friere til å sende brev, så dukker hun opp i «Jakten på kjærligheten» på TV 2 til høsten. Men det var altså ikke hennes egen idé. Hun ble spurt av produksjonen. – Jeg fikk tilbudet dagen etter at jeg fylte 40. Men selv om det var kjempehyggelig å bli spurt, måtte jeg be om betenkningstid – før jeg landet på at dette er en gyllen mulighet som jeg ikke kan si nei til. Se de andre fem bøndene som prøver seg, nederst i artikkelen. Selv om Grønnæss har erfaring fra TV-sjekking tidligere, vet hun at det blir tøft. – Det handler jo om følelser, så da er det ikke til å unngå. Hun har aldri angret på at hun ble med i «Gift ved første blikk», selv om det endte i brudd. Men det ble vanskeligere å date etterpå. Oppstandelsen rundt serien var stor, og mange viste interesse nettopp fordi de var nysgjerrige, mener Grønnæss. – Folk ville treffe meg fordi jeg hadde vært på TV. Hun er likevel ikke redd for at brevskriverne skal ha samme motivasjon. – Nei, det er ikke sånn at jeg tror alle har det som hensikt. Grønnæss takket også ja til TV3 og «Hvem bor her» i 2017, men presiserer at hun aldri har hatt noe ønske om å bli kjendis. – Jeg er ikke komfortabel med å være midtpunkt. Til og med det å stå og snakke foran folk jeg kjenner, kan være vanskelig. Men som sagt – muligheten for å prøve lykken i «Jakten» kommer bare én gang i livet, og derfor sa jeg ja. 40-åringen er selv fersk bonde. Hun flyttet fra leiligheten i Oslo for å leie gården i Minnesund i Eidsvoll i september i fjor. Hun har drømt å bli «gårdskjerring» med egen hest hele livet.  Nå har hun ansvar for ikke bare syv hester, men også ti alpakkaer og noen katter. – Jeg mangler bare mannen, sier hun og opplyser at den rette bør være en «med litt tak i», helst en «handyman». – Og så må han være snill og omsorgsfull – og like dyr og livet på landet. Har han barn, er det bare en bonus, for jeg har ingen barn selv. Dette må være et perfekt sted for barn å vokse opp, sier hun om gården. VG har tidligere omtalt Peter Theolin (43) som også giftet seg ved første blikk på TV, men som ble skilt og siden fant lykken med Else Strøm-Larsen (39) fra «Jakten» og «Kjærlighet til alle». Nylig ble de foreldre. – Det er jo en lykkehistorie, sier en håpefull Grønnæss. Hun kjenner imidlertid ikke på noe press om at hun må lykkes denne gangen. – Man har aldri noen garanti i livet, svarer bonden, som har planer om å drive besøksgård med turridning og alpakkaopplevelser.  – Hvor sikker er du på at du får nok brev til å bli med videre? – Hensikten med å bli med, er jo å finne en mann. Så jeg går «all in» og blir skuffet om jeg ikke får være med. Uansett får jeg beholde brevene, så muligheten er der uansett, svarer hun. TV 2 opplyser om at de får flere hundre søknader hvert år, og at det er en god kombinasjon av mennesker som søker selv, og at andre søker for dem.  – Vi får ofte tips om bønder som er blitt single, og om folk som i senere tid har valgt å bli bonde. I den sammenhengen dukket Lene opp. Hun er en veldig interessant deltager, sier Jan-Petter Dahl, pressesjef i TV 2. Han benekter at det er spesielt vanskelig å få kvinnelige bønder til å stille

Skilt etter «Gift ved første blikk»:  Prøver seg som «Jakten»-bonde


Dronning Elizabeth (94) har bestemt at prins William (39) og prins Harry (36) skal ha avstand til hverandre i begravelsesfølget lørdag. Brødrene, som tidligere var svært nær hverandre, har fått et anstrengt forhold. Det ble forsterket etter det omstridte intervjuet prins Harry og hans kone, hertuginne Meghan (39), gjorde med Oprah Winfrey i forrige måned. Nå melder Sky News og flere andre britiske medier at William og Harry ikke skal gå ved siden av hverandre bak kisten til bestefar prins Philip når den fraktes fra Windsor Castle til St George's Chapel.  Prinsesse Annes sønn, Peter Phillips – avdødes eldste barnebarn og Harry og Williams fetter – skal gå mellom dem. Også på vei inn i kapellet skal de ha avstand. Peter Philips skal gå ved siden av prins William, mens prins Harry er henvist til raden bak, på motsatt side av sin bror. Buckingham Palace har opplyst at dronning Elizabeth, som for øvrig fyller 95 år onsdag i neste uke, skal sitte for seg selv under seremonien. Hun kommer til å bære munnbind. Det er også opplyst at dronningen får en privat stund for seg selv til ettertanke før kisten skal fraktes inn til seremonien. William og Harry var bare 15 og 13 år da de gikk sammen bak morens kiste i 1997. Nå er det over ett år siden Harry og William sist ble avbildet sammen.  Denne ukens besøk i hjemlandet er det første for Harry siden mars i fjor. Han gikk rett i karantene da han landet søndag. Harry forventes å fly hjem til USA, til sin gravide kone og sønnen Archie, rett etter begravelsen. Torsdag ble det kjent at kun 30 spesielt utvalgte får delta i begravelsen. Ikke uniform Dronningen har i tillegg bestemt at ingen av de kongelige skal bære uniform. Britiske medier tolker beslutningen om å bryte tradisjonen som en hensynsfull gest overfor prins Harry. Han mistet sin kongelige posisjon da han trakk seg ut av kongehuset for litt over et år siden, og ville derfor ha blitt den eneste uten uniform i begravelsen. Mennene får bære medaljer. De kvinnelige gjestene skal iføre seg kjoler passende for dagtid. BBC endret sendeskjemaet da prins Philip døde fredag for en uke siden – 99 år gammel. Den enorme mediedekningen fikk mange briter til å reagere, og 109.741 sendte klage. Statskanalen har likevel satt av fem timer til begravelsen. I november 2020 hadde dronning Elizabeth og prins Philip vært gift i 73 år. Ingen andre i det britiske monarkiets historie kan skilte med det samme.


Tyskland mener de har funnet et viktig AstraZeneca-svar, men holder det for seg selv. Det stusser smitteverndirektør Geir Bukholm over.  – Hvis de sitter på viktig informasjon som kan hindre alvorlige hendelser og bivirkninger knyttet til vaksine, er det uetisk, sier smitteverndirektør Geir Bukholm i FHI til VG. Han sikter til en tysk forskningsgruppe ledet av blodekspert Andreas Greinacher, som jobber ved Greifswald universitetssykehus. Greinacher mener han har gjort et viktig vaksinefunn, uten å si hva funnet er.  Ekspertene i Norge mener det var en kraftig immunreaksjon som skapte den alvorlige tilstanden til de fem innlagte pasientene på Rikshospitalet. Det mener dette fordi alle pasientene hadde helt spesifikke antistoffer. Ukjent faktor Men i tillegg er det en ukjent faktor, som kan forklare hvordan det dannes antistoffer mot blodplatene og dermed kan sette i gang en skadelig immunreaksjon. – Hvis dette er riktig, kan dette funnet forklare hva som har skjedd i kroppen til de vaksinerte som fikk alvorlig blodpropp, lave blodplater og blødning, sier Bukholm. – Alle er interessert i å få den informasjon. Vi forstår ikke hvorfor vi ikke får vite det, sier direktøren, som er en av flere som har prøvd å få svaret fra tyskerne. Fredag ble det kjent at Norge forlenger AstraZeneca-pausen med inntil tre uker. Tyskland har valgt å fortsette for alle aldersgrupper, men sendt ut en konkret behandlingsmanual til landets sykehus hvis de mistenker sykdommen.  Andre land, som Sverige og Finland, har bestemt seg for å fortsette vaksineringen – men kun for den delen av befolkningen som er eldre enn 65 år. Ny praksis under corona Tyskernes funn skal publiseres i det anerkjente tidsskriftet Lancet snart. Smitteverndirektøren håper at forskerne ikke holder tilbake informasjonen fordi det reduserer muligheten for å få publisert funnene der. Vanligvis er det slik at man ikke slipper forskningsresultater før de er publisert. Men man har ønsket å praktisere dette annerledes under coronapandemien: – Internasjonalt har man oppfordret tidsskriftene til å bidra til at viktige funn ikke holdes tilbake under påvente av publikasjon i anerkjente tidsskrifter, sier Bukholm. – Det er en oppfordring fra blant annet WHO tidlig i epidemien, for over et år siden. Derfor synes vi det er rart hvis forskergruppen sitter på og holder tilbake avgjørende informasjon som kan redusere risiko for alvorlig sykdom og død. – Leter i blinde Også Per Morten Sandset, en av landets fremste eksperter på blodsykdommer, synes det er betenkelig at dersom tyskerne sitter på denne informasjonen ikke deler den. Sandset er også aktivt med i arbeidet med å finne ut av hva som har skjedd med pasientene. – Dersom dette er tilfelle, er jeg enig med Bukholm. Det er svært uheldig at den informasjonen ikke kommuniseres til forskningsmiljøene. – Hvordan da? – Vi leter jo litt i blinde, og hvis de vet hva dette dreier seg om, vil det være til nytte for forskningsmiljøer og hvordan man jobber videre. VG har kontaktet det tyske Legemiddelverket, Bundesinstitut für Arzneimittel und Medizinprodukte, som videre henviser til Paul Ehrlich Institute, det tyske helsedirektoratet samt forskningsinstitusjon for vaksiner og biomedisiner. Lørdag formiddag har Paul Erlich Institute ikke besvart VGs henvendelser.  VG har også kontaktet The Lancet uten hell. Ifølge Folkehelseinstituttet finnes det per nå ikke ny informasjon som kan si noe mer om når dokumentet blir publisert.

Tysk vaksinefunn:  Reagerer på hemmelighold


Den drapsdømte 42-åringen vil bosette seg i Agder, tilbringe tid med familien og skaffe seg en jobb.  Statsadvokatene i Oslo har mandag bedt om at Viggo Kristiansen skal løslates, og de kommer ikke til å be om at forvaringen forlenges.  Selv om det er grunn til å anta at Kristiansen vil bli løslatt innen svært kort tid, vil han uansett bli løslatt ved fengselsstraffens utløp i september, har statsadvokat Andreas Schei bekreftet til VG.  Så snart det blir klart nøyaktig når Viggo Kristiansen kan gå ut dørene fra Ila fengsel i Bærum, vil hans far Svein Kristiansen kjøre veien fra Kristiansand til fengselet for å hente ham. Høyesterett vil behandle spørsmålet om løslatelse tidligst førstkommende onsdag, den 2. juni.  Svein Kristiansen har kjørt den samme strekningen hver tredje uke i snart 21 år for å besøke den drapsdømte sønnen. Deretter vil møter med familie og venner være sentralt, ifølge Sjødin.  – Når man har vært inne i 21 år ufrivillig så er det et veldig stort savn å treffe igjen venner og familie og reise rundt. Dette blir en nydelig sommer for Viggo. Det er det ikke tvil om, sier han. Viggo Kristiansen har snart sonet 21 år for voldtekt og drap på Stine Sofie Sørstrønen (8) og Lena Sløgedal Paulsen (10) i Baneheia i mai 2000. Han har hele tiden hevdet sin uskyld, og har begjært saken gjenopptatt en rekke ganger.  De etterlatte familiene til Stine Sofie og Lena ber nå om politibeskyttelse i form av kontaktforbud, bekrefter deres bistandsadvokat Håkon Brækhus.  – Det er selve løslatelsen man synes er uheldig, det er mer allmennheten og barns trygghet man er bekymret for enn sin egen. Men det sier seg jo også selv at det ville være svært ubehagelig å bli oppsøkt, sier han til VG.  Vil tilbringe tid hos foreldrene først I en rapport som er avgitt fra to rettspsykiatriske sakkyndige i mars i år, kommer det frem at det fremstår som om Kristiansen har få planer for fremtiden. – Når det tematiseres, gir han i hovedsak uttrykk for at han skal klare seg på egen hånd, heter det i rapporten.  Det nærmeste de kommer til konkrete planer, er at han ønsker å bosette seg på innlandet i Agder, i nærheten av foreldrene, skriver de sakkyndige. Ifølge rapporten har Kristiansen noen vage planer dersom han blir frifunnet:  Han skal først være i ro en tid, han kan bo hos foreldrene inntil han forhåpentligvis klarer å skaffe seg egen bolig og en jobb, og han er ikke avhengig av å bo i Kristiansand. Antar han vil ha behov for mye bistand 42-åringen ønsker ifølge de sakkyndige ikke å ha kontakt med organisasjoner som Way Back, som er en ideell stiftelse som jobber for innsattes tilbakeføring til samfunnet.  Han ønsker heller ikke å ha kontakt med noen av dem han har sonet sammen med på Ila.  De sakkyndige mener at en gradvis utslusing til samfunnet er det beste for Kristiansen, slik at han kan tilpasse seg gradvis samtidig som han har et sikkerhetsnett rundt seg. Ifølge rapporten har Kristiansen mangelfull kunnskap om samfunnet etter å ha tilbrakt hele sitt voksne liv i fengsel. – Han antas derfra å være i behov for relativt mye bistand. Selv har han en holdning av at han ikke er i behov for hjelp, og at han kan det som trengs selv. Aldri hatt smarttelefon Mikkel Tronsrud i Kristiansens støttegruppe understreker overfor VG at Kriminalomsorgen i Norge tross alt er utformet for at folk skal kunne leve et liv utenfor murene etterpå og komme seg tilbake til samfunnet.  – Fordi Viggo mener han ikke er skyldig i Baneheia-saken, har det vært en kollisjon med det opplegget som lå der. Han har likevel jobbet hele veien, og får gode skussmål fra arbeidsstedene sine i fengsel. I løpet av soningen har han blant annet tatt fagbrev både som tømrer og i sveisefaget, sier Tronsrud


Fire håndskrevne avskjedsbrev kan forklare årsaken til at to små gutter ble kvalt og drept i fjor sommer. Brevene er skrevet av deres drapstiltalte mor – før drapene. Mandag starter straffesaken mot kvinnen i 30-årene i Nedre Romerike tingrett. Der står hun tiltalt for dobbeltdrap, grovt underslag av barnas sparepenger og for uriktig å ha anklaget barnas far for drapene. Moren har erkjent de faktiske omstendighetene i saken. Tingretten vil bli forelagt fire håndskrevne brev som er ført i pennen av moren før drapene og som omtales som avskjedsbrev internt i politiet. Politiet har gjennomført tekniske undersøkelser av brevene, blant annet for å kontrollere at det faktisk er morens håndskrift. – Det vil bli lagt frem noen brev. Innholdet i dem og omstendighetene rundt dem vil bli belyst i retten, sier statsadvokat Ane Evang til VG.  – Mener dere innholdet i brevene sier noe om motivet for handlingene? – Det ønsker jeg ikke å kommentere på nåværende tidspunkt. – Mener dere drapene ble begått med overlegg?  – Det vil bli et sentralt bevistema i retten, sier Evang.  Forsvarer: – Hun har det helt grusomt Den drapstiltalte moren gruer seg veldig til rettssaken og er veldig preget, ifølge forsvarer Gunhild Lærum.  – Hun er fortsatt innlagt på en tvangsparagraf. Hun er ikke noe bedre og har det helt grusomt. Det er det mange som har i denne saken. Vi får prøve, og håper for alle at hun klarer å si noe. Det er jeg ikke sikker på om hun klarer. Det gjenstår å se, sier advokat Lærum til VG. – Hun har ikke forklart seg om selve handlingene, men hun forklarer seg inn i saken. Det var hun og barna som var i leiligheten, fortsetter hun.  Lærum ønsker ikke å kommentere avskjedsbrevene.  Underslag og uriktig anklage Det var om morgenen 19. juli i fjor at brannvesenet rykket ut til leiligheten i Lørenskog etter å ha fått melding om et mulig branntilløp. Da brannmannskapene tok seg inn i boligen fant de to døde gutter. Moren ble sendt til sykehus med kuttskader.  Ifølge tiltalen forklarte hun på stedet og i ambulansen på vei til sykehuset at hennes eksmann – barnas far – hadde vært på stedet og skadet henne.  Faren ble pågrepet og siktet for drap, siktelsen ble frafalt etter kort tid fordi opplysninger i etterforskningen pekte mot at det var moren som var gjerningspersonen.  For dette er kvinnen tiltalt for grov uriktig anklage. Tiltaleposten for grovt underslag skyldes at hun kvelden før drapene overførte 115.000 kroner fra en av sønnenes sparekonto til sin egen konto.  – Vi er kjent med brev i bevisoppgaven, og de belyser vel først og fremst overlegget bak barnedrapene, samtidig som tyveriet av pengene fra barna og den falske anklagen viser at tiltalte hadde klare tanker på drapstidspunktet både knyttet til tyveriet og til forsøket på å legge skylden på andre, sier bistandsadvokat John Christian Elden til VG.  Han representerer de døde barnas far.  – Han er glad for at saken endelig kommer opp slik at dobbeltdrapene kan belyses og straffes, og familien komme seg videre, selv om de to drepte barna aldri vil komme tilbake, sier Elden.

Dobbeltdrapet i Lørenskog:  Avskjedsbrev kan forklare drapene


(Arsenal - Brighton 2–0) Martin Ødegaard var involvert i det meste Arsenal foretok seg offensivt i det som kan ha vært hans siste kamp for klubben.  Han serverte tomålsscorer Nicolas Pepe til 2–0, slo et tosifret antall innlegg fra hjørnespark og frispark, og tok regien i det oppbyggende spillet for vertene.  Arsenal-fansen leverte stående applaus da Martin Ødegaard ble byttet ut med Gabriel Martinelli noen minutter før slutt. De vet ennå ikke om han spiller hjemmekampene på Emirates neste sesong. Låneavtalen med Arsenal strekker seg ut sesongen og da er han igjen Real Madrid-eiendom.  – Vi har en veldig klar og tydelig mening om hva vi ønsker, sier Arsenal-manager Mikel Arteta til Sky Sports.  Han bekrefter at de vil innlede samtaler om en overgang med Real Madrid i de kommende ukene.  – Vi har gjort alt for å få ham til å prestere, hvilket han etter min mening har gjort. Han har tilpasset seg vår spillestil og klubben på en veldig fin måte.  Kilde: www.sofascore.com  Selv om Ødegaard dominerte, kan Arsenals høyrekant Nicolas Pepe ta mye av æren for at det ble tre poeng mot Brighton.  Kort tid etter pause dempet han på strålende vis et innlegg fra Calum Chambers, vendte opp og avsluttet på halvspretten til 1–0. – Han har høy selvtillit og det er flott å se at han viser det i kamp, roser Chambers målscoreren på TV 2 Sumo etter kampen.  Heller ikke 2–0 var helt ferdigscoret. Pepe dro seg innover og avsluttet mellom beina til Brighton-forsvarer Lewis Dunk, etter innlegg fra Martin Ødegaard. Seieren sendte Arsenal opp en plass på tabellen, men holder ikke til europacup-spill i 2021/22-sesongen.  – Det er skuffende at vi ikke når Europa. Vi har gjort fremskritt med tanke på poengfangsten. Om vi hadde tatt 61 poeng i fjor, ville det holdt til en 5. plass, sier Arsenal-manager Mikel Arteta til Sky Sports. Arsenals sesong ender slik:


Både Andreas Mikkelsen (31) og Ole Christian Veiby (24) må stå over VM-rallyet i Portugal, fordi de er corona-smittet. Dermed får Oliver Solberg (19) og vinneren sist, Mads Østberg (33), to færre rivaler å kjempe mot.  Først avga Andreas Mikkelsen en positivt test sist helg. Så torsdag kveld bekjentgjorde Veiby på Twitter at også han har testet positivt og ikke kan kjøre. – Jeg er selvfølgelig skuffet over at vi ikke kan starte, skriver Veiby, og opplyser at hans svenske kartleser Jonas Andersson ikke har testet positivt. Både Mikkelsen og Veiby kjører den såkalte WRC2-klassen, altså den nest mest prestisjefylte klassen. Det gjør også Oliver Solberg denne gang - mens han i neste VM-runde, på Sardinia i begynnelsen av juni, igjen får sjansen i den «verste» klassen, WRC. Veiby kjører, som Solberg, for Hyundai. Kongsvinger-karen var med på fullfarttesten - shake-down - torsdag formiddag, men fikk senere på dagen beskjed om den positive covid-testen. Helgens løp i Portugal er første gang i år Oliver Solberg konkurrerer i WRC2-mesterskapet, der førerne må plukke ut et visst antall løp som teller. I februar sjokkerte Petter Solbergs sønn rallyverden med en oppsiktsvekkende debut i den største klassen i Arctic Rally Finland. Nå er det altså «B-klassen» WRC2 det handler om. – Jeg ser fram mot å kjøre i WRC2. Jeg har fulgt med på de siste løpene i klassen, og det har vært tett kamp i toppen hele veien. Klassen er stinn av dyktige førere, som også har erfaring, og det er ingen selvfølge å kjempe i toppen, sier Solberg.  – Portugal er absolutt et løp jeg alltid har drømt om å få kjøre. Derfor blir det litt ekstra spesielt for både teamet og meg selv å stille til start her. Jeg har kjørt ett løp på disse traktene før, Rally Fafe Montelongo i fjor, men det var et asfaltløp. Jeg har hørt mye om de spesielle grusveiene og atmosfæren i dette løpet. Om både Mikkelsen og Veiby er borte, så er derimot vinneren fra siste VM-løp, som gikk i Kroatia, Mads Østberg med kartleser Torstein Eriksen, klare til start. Citroën-fører Østberg var raskere enn Solberg på torsdagens shake-down. De to finnene Esapekka Lappi og Teemu Suninen kan komme til å bli tøffe konkurrenter for herrene Solberg og Østberg. Sammenlagt i WRC2-mesterskapet leder Andreas Mikkelsen etter seier i Rally Monte Carlo og 2. plass i Finland. Men tallene er ikke sammenlignbare etter som førerne nominerer hvilke løp de vil skal telle - og antall tellende runder så langt varierer. Dette blir Solbergs 10. VM-start siden debuten i Wales høsten 2019.


(Borussia Mönchengladbach - Borussia Dortmund 0–1) Etter en lengre tid i villrede ser det brått bedre ut for Borussia Dortmund. Erling Braut Haaland var sentral i den avgjørende mønsterkontringen. Hjemmelagets trener Marco Rose har allerede takket ja til å ta over Dortmund kommende sesong og finner neppe grunn til å endre på kontringstaktikken til de gulsvarte. For da vertene rotet bort et hjørnespark og Haalands makkere satte full fart i andre omgang av cupkvartfinalen var de dødelig effektive. Jærbuen fant Marco Reus som igjen fant Jadon Sancho, alt på ett touch, og engelskmannen scoret klinisk via innsiden av stolpen. – Jeg har endret måten jeg trener på, vært mer på treningsstudio og det har gitt avkastning på banen, sier Sancho til arrangøren. I løpet av angrepet sprintet Haaland fra straffemerket i eget felt til samme sted i vertenes straffeområde. Nesten 95 meter på elleve sekunder – og det med et buet løp og en ballberøring på veien! Etter scoringen trakk nok Haaland et lettelsens sukk: Han hadde virkelig ikke hatt stang inn til da på Borussia Park. Først misbrukte jærbuen en gigantsjanse i første omgang. Han ble spilt gjennom av Jadon Sancho og hadde oseaner av plass, men virket for fokusert på å få ballen over på sitt dødelige venstrebein og lot Nico Elvedi tette luken. Skuddet under hardt press gikk utenfor. Like etter pause klinket Dortmund til med en klinisk kontring, da nevnte Reus spilte gjennom kaptein Marco Reus med presisjon. Reus fant Haaland, som styrte ballen inn til tross for at han måtte ta to steg ut for å hente ballen. Videodommerne ville imidlertid ha et ord med i spillet, de mente at Haaland hadde obstruert Ramy Bensebaini i forkant av scoringen. Reprisen viste at 20-åringen fra Bryne gjorde akkurat nok til å sørge for at den algeriske backen mistet balansen og målet ble annullert.  Og like før slutt misbrukte Haaland nok en mulighet alene med Tobias Sippel, da Gladbach-målvakten fikk opp en kruttsterk høyrelanke og stoppet Haalands prosjektil. Et prosjektil var også Mahmoud Dahoud da han stoppet Bensebaini på en kontring og han fikk sitt andre gule kort, men tiden var for knapp til at Gladbach klarte å straffe gjestene sine. Edin Terzic’ menn skal til cupsemifinale etter å ha snudd en vond trend. Og Rose tapte mot det som ser ut til å bli sin kommende assistenttrener. – Dortmund slo Mönchengladbach. Det handler om å hjelpe laget mitt til suksess, uavhengig av hvilken rolle jeg er i. Jeg bryr meg ikke om hvilken stillingstittel jeg har, sier Terzic til ARD. PS! De resterende lagene i den tyske cupen er Wolfsburg, RB Leipzig, Holstein Kiel, Jahn Regensburg, Werder Bremen og Rot-Weiss Essen.


– Ingen har noe å vinne på dette, sier kongehusekspert om intervjuet som har rukket å skape bølger allerede før det er sendt. – Konflikten mellom hertugparet og det britiske kongefamilien har bygget seg opp med rykter og lekkasjer gjennom hele året. Det kan bli stygt det som kommer frem nå, sier forfatter og historiker Trond Norén Isaksen.  En av grunnene til den enorme interessen rundt intervjuet som sendes på CBS i natt er at medlemmer av den britiske kongefamilien sjelden gir intervjuer. Når de først gjør det, pleier det å gå dårlig.  Kongehusekspert Jenny Alexandersson fra svenske Aftonbladet tror det kan gå bedre denne gangen:  – I motsetning til de kongelige er Meghan dreven i en slik setting, og de har mange lojale fans i sosiale medier, spesielt i USA, sier Alexandersson, som er veldig spent før intervjuet.  – Dette er et stort drama som er regissert av en av de største TV-kanalene i verden og et par med mye makt og status. Det britiske kongehuset reagerer som alltid ved å forsøke å tone det hele ned, men det har de ikke akkurat lyktes med i dette tilfellet, sier hun.   Meghan og Harry stiller til intervju for første gang etter at de i januar i fjor kunngjorde at trakk seg fra sine kongelige plikter. Konflikten mellom hertugparet og kongehuset ser ut til å bli ytterligere forverret som følge av intervjuet. Få en oppsummering av «Harry og Meghan» her: Påstander om mobbing CBS slapp et klipp av intervjuet samme dag som Buckingham Palace meddelte at de gransker en påstand om at Meghan har mobbet flere medarbeidere i sin tid ved kongehuset.  Trond Norén Isaksen er usikker på hvor mye Harry og Meghan kan komme til å si. – Det kan hende CBS har oversolgt innsalget sitt litt, men hva de sier kommer jo an på hvor bitre de faktisk er, sier Norén Isaksen.   Kilder ved hoffet har sagt til Sunday Times at hvorvidt kongehuset vil slå tilbake etter intervjuet, kommer an på om det er enkeltpersoner som blir angrepet, eller selve institusjonen. Ved personangrep kan de komme til å slå tilbake med opplysninger mot Meghan.  – Men det kommer jo ikke noe godt ut av å ligge i krig på denne måten. Ingen av dem har noe å vinne på dette.  Kortsiktig sympati Han er overrasket over at hertugparet har valgt å stille opp i et TV-intervju.  – Det amerikanske publikumet har ikke den samme nesegruse respekten for dronningen som britene, og er nok mer vennlig innstilt overfor Meghan, men i sum tror jeg det bare vil være kortsiktig sympati de får ut av dette, sier kongehuseksperten.  – Det er ingen tvil om at prins Harry har fått dype sår i sin oppvekst, og han har vært opptatt av at Meghan ikke skal havne i samme situasjon som moren Diana, men her virker det som har tenkt å begå den samme tabben.  Doble signaler Jenny Alexandersson tror den store interessen skyldes at konflikten nå er i ferd med å nå sitt klimaks.  – Men også en fascinasjon for dette paret. Dette er jo et par som sender så doble signaler at det er helt fascinerende. De forlater kongefamilien for å få mer privatliv, og så velger de å flytte til Los Angeles, som kanskje er det mest paparazzi-tette stedet i hele verden!  Hun synes det mest spennende blir å høre hva Meghan kommer til å si.  – For Harry er det jo snakk om hans egen familie, så det er vel tross alt litt begrenset hva slags mottrekk de kan komme med, men jeg er spent på hva det kan lede til hvis Meghan virkelig går til angrep.  Det britiske kongehuset er ikke kjent for å komme godt ut av TV-intervjuer. I 2019 fikk Prins Andrew gjennomgå i pressen etter et intervju der han forsvarte sitt vennskap med overgriperen Jeffrey Epstein og viste lite sympati for overgrepsofrene. Han kunngjorde samme år at han trakk seg fra alle kongelige plikter. I 1994 ga prins Charles et intervju der han innrømmet å ha bedratt Diana med Camilla, og året etter stilte Diana opp i det som ble et verdenskjent intervju på BBC, der hun åpnet opp om skilsmissen fra Charles, og fortalte om både sin egen og ektemannens utroskap


Helseminister Bent Høie (H) er bekymret over at smitten øker veldig raskt, og varsler at det vil bli innført nye nasjonale tiltak i løpet av neste uke. Høie har bedt Helsedirektoratet og FHI og å se på om de nasjonale tiltakene er tilstrekkelig, eller om vi trenger ytterligere tiltak for å få R-tallet under 1. – Nå har vi et R-tall på 1,3. Det betyr at smitten øker veldig raskt. Hvis det får lov til å fortsette gjennom mars og april, så vil det få dramatiske konsekvenser for mange mennesker som blir alvorlig syke og må på sykehus. Helsetjenesten vår vil bli alvorlig overbelastet, sier han til NRK som omtalte saken først. R-tallet sier noe om hvor mange personer en smittet person smitter videre. Når R-tallet er på 1,3 vil en smittet person smitte i snitt 1,3 andre – og totalt antall smittede vil fortsette å stige. – Hvis det skulle fortsette, for eksempel helt frem til 17. mai, da har vi 50 ganger flere smittede i Norge enn vi har i dag, 50 ganger flere på sykehus og sannsynligvis 50 ganger flere dødsfall, sier assisterende helsedirektør Espen Nakstad til NRK. Bekymret for økningen Torsdag var 111 coronasmittede pasienter innlagt på sykehus i Norge. Det er en økning på seks pasienter fra dagen før.  Siden februar i fjor har 72.923 personer fått påvist coronasmitte her i landet, viser torsdagens foreløpige tall fra det nasjonale meldesystemet for smittsomme sykdommer (MSIS). Til VG utdyper Høie at det har skjedd mye denne uken. – Store kommuner innfører strenge tiltak, som i Oslo og Kristiansand og vestfoldkommunene. Det er gjort mye i forbindelse med utbruddene og jeg håper det vil ha god effekt, sier han. – Jeg har bedt Helsedirektoratet og FHI og å se på om de nasjonale tiltakene er tilstrekkelig, eller om vi trenger ytterligere tiltak for å få R-tallet under 1. Frykter mange alvorlig syke Høie mener dette er nødvendig fordi smitten øker mye. – Hvis dette får fortsette, vil vi til tross for vaksineringen få mange alvorlig syke og mange på sykehus i de gruppene som ikke er vaksinert. Dessverre er vi i den situasjonen. Helseministeren viser til dataene fra Danmark som tyder på at det er økt risiko for innleggelse med de muterte virusvariantene. Den aktuelle studien fra danske Statens Serum Institut (SSI) viser at den britiske varianten, B.1.1.7, øker risikoen for å havne på sykehus med 64 prosent sammenlignet med smitte fra andre coronavarianter. – Det er fortsatt litt uavklart hva som gjør at man ser en sånn økning i graden av sykdom, men vi vet at denne varianten binder sterkere til cellene våre, som øker muligheten for at du rett og slett en kan få en økt dose av viruset, sa Gunnveig Grødeland, forsker ved avdeling for immunologi og transfusjonsmedisin på Universitetet i Oslo, til VG i slutten av februar. – Er det mest nærliggende med nasjonale eller regionale tiltak? – Både nasjonale og regionale skal vurderes. Vi har hatt ganske strenge tiltak nasjonalt og ønsker en vurdering av om vi bør forsterke de nasjonale tiltakene eller stramme inn regionalt. Om det vi gjør tidlig i neste uke ikke er nok, må vi vite hva som er neste steg, sier Høie. – Hvordan ser du på situasjonen nå? – Den er alvorlig og kan ikke fortsette. I løpet av uker vil det kunne bli en situasjon med mange smittede og alvorlig syke. – Hvordan ser det ut for påsken? – Det er avhengig av hva vi klarer å få til de neste ukene. Det er fullt mulig å gå inn i påsken med bedre smittetall enn vi har nå. Men vi må være forberedt på at mars og april blir måneder med strenge tiltak. Klarer vi å holde kontroll, kan vi ta et viktig steg inn mot en normal hverdag i mai. Det er fint å tenke på. Selv om vi er lei, må vi holde ut. VG har vært i kontakt med assisterende helsedirektør Espen Nakstad. Han sier forsterkede nasjonale tiltak ofte krever mer utredningsarbeid

- Situasjonen er alvorlig og kan ikke fortsette


Harald Østberg Amundsen, Mathilde Myhrvold og Anne Kjersti Kalvå er nye i landslagstroppene i langrenn foran den kommende OL-sesongen.  Allround, herrer: Harald Østberg Amundsen (ny fra rekruttlandslaget), Hans Christer Holund, Sjur Røthe, Simen Hegstad Krüger, Emil Iversen og Martin Løwstrøm Nyenget. – Østberg Amundsen er en jeg forventer meg mye av, sier Eirik Myhr Nossum, landslagstrener.  – Jeg følte det var på tide at litt yngre krefter kom inn. Til syvende sist er det resultater som gjelder til vinteren, sier Amundsen. Sprint, herrer: Johannes Høsflot Klæbo, Erik Valnes, Håvard Solås Taugbøl, Pål Golberg og Sindre Bjørnestad Skar. Kvinner, elite: Therese Johaug, Heidi Weng, Maiken Caspersen Falla, Helene Marie Fossesholm, Tiril Udnes Weng, Lotta Udnes Weng, Ingvild Flugstad Østberg, Anna Svendsen, Ane Appelkvist Stenseth, Anne Kjersti Kalvå (ny) og Mathilde Myhrvold (ny). – Kalvå har hatt veldig fin utvikling. Myhrvold er en veldig ung, lovende sprinter, sier Ole Morten Iversen, landslagstrener.  – Det var veldig stort å bli tatt ut, sier Myhrvold.  Flugstad Østberg har vært ute i lang tid på grunn av helsemessige årsaker. Iversen forteller at hun får plass på laget, men det er ukjent når hun kan trene for fullt. Treneren sier han håper hun kan kjempe om medaljer i OL.  – Det går så bra med henne at det ikke var noen tvil om at hun skulle få plass på årets lag, sier Iversen.  Før uttaksdagen var det kjent at Didrik Tønseth (allround, herrer), Finn Hågen Krogh (sprint, herrer) og Ragnhild Haga (kvinner, elite) mistet landslagsplassen.  Plassen til Krogh på sprintlaget erstattes ikke, og seks løpere blir til fem.


Filmstjernen Salma Hayek (54) trodde hun hadde lagt traumene rundt Harvey Weinstein (68) bak seg.  Hayek, for tiden aktuell med filmen «Bliss», forteller til avisen London Evening Standard at det har vært tungt å følge opprullingen rundt den nå voldtektsdømte Hollywood-produsenten. – Det overraskende er at jeg trodde jeg var helbredet. Men så kom alt opp igjen, og jeg innså at jeg ikke var det. Jeg hadde fortrengt det. Meksikanske Hayek er blant de mange kjendiskvinnene som sier de har blitt trakassert og misbrukt av Weinstein.  – Jeg bare tilpasset meg og gikk videre. En slags helbredelse var det jo, for dette hindret meg ikke i å vokse. Men det var veldig smertefullt lenge, innrømmer den prisbelønte skuespilleren. Snart 20 år siden Det var Weinstein som i 2002 oppfylte Hayeks mangeårige drøm om å få produsere og spille hovedrollen som Frida Kahlo i filmen «Frida».  Filmen ble en kassasuksess med flere Oscar-nominasjoner, men i kulissene skal det ha utartet til et mareritt for Hayek, som tidligere hadde sett så opp til Weinstein. Bakgrunn: Sånn skal Weinstein ha trakassert Hayek – Jeg ante ikke at det var så mange andre kvinner der ute som var utsatt for det samme, og at omfanget var så enormt. Det var et stort sjokk for meg, sier 54-åringen til den britiske avisen. – Men det faktum at vi alle aksjonerte i fellesskap, innebar ekte helbredelse. Jeg har levd med dette lenge nok. Nå kan jeg distansere meg fra det. – Et monster Det vakte stor oppmerksomhet da Hayek fortalte sin historie da metoo-kampanjen rullet opp sent i 2017. «Harvey Weinstein var en lidenskapelig filmentusiast, en som torde å ta sjanser, et stort talent innen film, en kjærlig far – og et monster. I mange år var han mitt monster, skrev Hayek i et langt og utbroderende avisinnlegg i New York Times. Boblen brast: Harvey Weinstein fikk sparken Hayek beskrev det hun omtalte som «absurde krav». Weinstein kunne angivelig ringe henne midt på natten for å få henne til å sparke manageren sin. «Og han dro meg bokstavelig talt ut fra åpningsgallaen under filmfestivalen i Venezia, der jeg skulle hedres for «Frida», for at jeg i stedet skulle feste privat med ham og andre kvinner. Jeg trodde de var modeller, men fikk senere vite at de var luksusprostituerte», skrev Hayek. Etter at innlegget ble publisert gikk Weinstein via sin talsperson ut i Entertainment Weekly og tok avstand fra påstandene: – Sex-beskyldningene fra Hayek medfører ikke riktighet, lød det Hollywood-mogulen, som i fjor ble dømt til 23 års fengsel. Tilbakeblikk: Salma Hayek giftet seg med fransk finansfyrste

Hayek om Weinstein:  - Var veldig smertefullt


I en video lagt ut på YouTube-kontoen til Det hvite hus, tar Donald Trump farvel som president og med det amerikanske folket. – Mine landsmenn, for fire år siden startet vi et stort, nasjonalt prosjekt for å gjenbygge landet og fornye ånden, og gjenopprette forbindelsen mellom myndigheten og innbyggerne. For å sikre at vi startet på oppdraget med å gjøre Amerika stort igjen for alle amerikanere, starter Trump i avskjedstalen som ble sluppet klokken 22.00 norsk tid. – Idet jeg avslutter min tid som president, står jeg stolt foran dere over hva vi har utrettet sammen. Vi gjorde det vi kom hit for å gjøre – og så mye mer, fortsetter han. Joe Biden overtar som USAs president onsdag klokken 18 norsk tid. Ønsker neste administrasjon flaks Til tross for at Trump så langt ikke har erkjent at han tapte presidentvalget høsten 2020 – og har kommet med en rekke udokumenterte og falske påstander om blant annet at valget ble stjålet fra ham – ønsker han den nye administrasjonen lykke til i talen. – Denne uken innsetter vi en ny administrasjon og vi ber for dens suksess med å bevare USA som et trygt og blomstrende land, sier den avtroppende presidenten og legger til: – Vi sender våre beste ønsker. Vi ønsker også at de har flaks – et svært viktig ord. I løpet av den rundt 20 minutter lange talen, nevnte ikke Trump Joe Biden én eneste gang. Allerede før videoen ble publisert ble deler av det som skulle være talen, sluppet, ifølge Reuters-journalist Jeff Mason. I talen takker Trump familien og støttespillere – blant dem han trekker frem er kona Melania, barna og deres partnere, visepresident Mike Pence og kona Karen og stabssjefen i Det hvite hus, Mark Meadows. «Vi ble alle sjokkert over angrepet» Han trekker også frem USA som land, og kaller det en «virkelig storslagen nasjon». Like etter kommenterer han angrepet på Kongressen. – Vi ble alle sjokkert over angrepet på Kongressen. Politisk vold er et angrep på alt vi står for som amerikanere. Det kan aldri tolereres. Nå mer enn noensinne må vi samle oss rundt våre felles verdier. Vi må heve oss over partisk hat og stå sammen, sier han. Trump har blitt kraftig kritisert av personer fra begge sider i amerikansk politikk etter opprøret i Kongressen 6. januar, som førte til at fem personer mistet livet. Representantenes hus stemte gjennom en riksrettsanklage mot ham for å ha «oppildnet til opprør». Trump blir dermed stilt for riksrett i Senatet for andre gang, som den første amerikanske presidenten noensinne. – Bevegelsen har så vidt begynt Trump sier i talen at han kom til Washington «som en ekte outsider» og at han ikke hadde tilbrakt karrieren som politiker, «men som utbygger som skuet utover en endeløs himmel og forstilte meg muligheter». – Amerika har gitt meg så mye og jeg ville gi noe tilbake. Sammen med millioner av hardtarbeidende innbyggere over hele landet bygde vi den største politiske bevegelsen i landets historie. Vi bygde også den største økonomien i verdenshistorien. Mot slutten av talen kommer han inn på samme tematikk igjen: – Jeg kjempet for Amerika og alt det står for, og det er trygg, sterk, stolt og fri. Nå, idet jeg forbereder meg på å overgi makten klokken 12 onsdag, vil jeg at dere skal vite at bevegelsen vi startet, bare så vidt har begynt. Det har aldri eksistert noe lignende, sier han og legger til: – Troen på at en nasjon må tjene innbyggerne vil ikke bli borte, bare vokse sterkere. Norsk forsker: – Klassisk populisme Seniorforsker og USA-ekspert Hilmar Mjelde ved Universitetet i Bergen mener at Trump ser på seg selv som «lederen for en patriotisk folkebevegelse som har kjempet for å gjenopprette tapt amerikansk storhet og stolthet». Ifølge forskeren taler bevegelsen «den lille mann og kvinnes sak – den såkalt stille majoritet». – Det er klassisk populisme mikset med en form for sjåvinistisk nasjonalisme og ideer om amerikansk unikhet, sier Mjelde til VG og legger til: – Men som vi har sett de siste månedene, Trumps følgerskare er hverken stille eller en majoritet

Trump i avskjedstalen:  - Bevegelsen har så vidt begynt


Alpinisten Jesper Saltvik Pedersen (21) annonserte budrunde på osten han fikk i premie for verdenscupseieren i Veysonnaz. Det høyeste budet tilsvarer en kilopris på 10.000 kroner.  – Det var en lokal investor fra Karmøy som bød 50.000, så jeg tror vi kan avblåse den budrunden nå, sier Saltvik Pedersen fornøyd til VG lørdag morgen. 21-åringen kom nylig med et lite hjertesukk på sin Instagram-konto. Funksjonsfriske utøvere får store premiepenger, mens Saltvik Pedersen og hans funksjonshemmede konkurrenter altså må kjempe om en fem kilos ost.  Etter at VG skrev om saken i går har budene strømmet inn.  – Jeg har jo en del utgifter til utstyr og karrieresatsing, og responsen kan tyde på at mange ønsker å støtte opp. Det kom inn flere bud på rundt 5000 kroner. Det er veldig kult at såpass mange har engasjert seg. Jeg føler jeg har belyst problemet, sier Saltvik Pedersen. Haugesunds Avis opplyser at det er Margaret Hystad som er den gavmilde kjøperen av vinnerosten. – Vi liker å heie på heltene våres her på Karmøy, så av og til må vi stille opp, sier Hystad til VG. Hun er lokalpolitiker for Høyre og lokal næringslivsaktør på Karmøy, stedet Saltvik Pedersen vokste opp. – Jesper (Saltvik Perdersen) har stått på og er et forbilde for mange her, så vi må holde motivasjonen hans oppe, forteller den lokale politikeren. Hun har også inngått en avtale med verdenseneren i para-alpint at hun skal kjøpe en ost i året av han, i årene fremover også. – Når corona-restriksjonene er over blir det osteparty på Karmøy, forteller hun og ler godt.  Ekstra «modning» Raclette-osten må budvinneren vente en stund på, men litt ekstra modning er trolig bare positivt når det er snakk om oster i denne prisklassen.  Saltvik Pedersen skal nemlig gjennomføre resten av verdenscupkonkurransene før han returnerer til Norge 20. februar.  – Osten er godt pakket inn, så den holder seg veldig bra, forklarer Saltvik Pedersen som også understreker at det er positive endringer på gang. Sjekk resultatene til Saltvik Pedersen her! – Jeg har godt håp om at det skjer ting. Det snakkes om at det blir premiepenger i Hafjell-VM. En annen positiv endring er at vi skal være med i NM for funksjonsfriske i Oppdal i midten av mars. Det gleder jeg meg veldig til, sier verdenseneren.


LAHTI/OSLO (VG) Det ble Norge mot Aleksandr Bolsjunov. Russeren og Hans Christer Holund kolliderte en kilometer før mål, og Bolsjunov får hard medfart av sine norske rivaler. – Det er jo Bolsjunov som kjører meg ned i svingen der. Jeg knekker begge stavene og blir vippet ut i nettet. Da tryner jeg og det samme gjør Bolsjunov. Da er egentlig løpet ødelagt, sier Holund til NRK om situasjonen. Etter målgang på tremila med skibytte i Lahti, der Emil Iversen spurtslo Sjur Røthe med Pål Golberg på tredjeplass, gikk Holund rett bort til russeren for å uttrykke sin frustrasjon.  – Jeg spurte han egentlig bare hvorfor. Hva er vitsen? Det er ikke der løpet blir avgjort. Det var god plass der. Man kan avgjøre i bakken og på oppløpet og hvor som helst ellers, men i en venstresving er det ikke der vi avgjøre det, sier Holund til NRK. Etter å ha gjennomført TV-intervjuene, var Holund ordknapp i resten av pressesonen, og sier bare «det var et uhell», «ingen sin skyld» og at han var «litt frustrert» etter målgang, før han stakk videre uten å besvare resten av VGs spørsmål. Rennet er svært viktig for Holund og kompani, ettersom det er den siste tremilen med skibytte før det kommende verdensmesterskapet i Oberstdorf og dermed et viktig uttaksrenn for landslagstrener Eirik Myhr Nossum. Bolsjunov var selv oppgitt etter fallet.  – Norsk taktikk, sa Bolsjunov i pressesonen.  Han får spørsmål fra NRK om det var han eller Holund som var skyld i fallet. Bolsjunov gjentok svaret: «Norsk taktikk».  – Vi så på videoen. Som Sasja (Bolsjunov) sier, så kjørte han bak nordmannen, ble fanget da han falt, og Sasja med ham. Det vil si at det ikke var noen bevisst handling fra norsk side, er versjonen til den russiske langrennssjefen Jelena Välbe overfor R-Sport.  Synes ikke noe om Russeren var den eneste ikke-norske blant topp seks, i Norges første verdenscuprenn siden slutten av november. I nordmennenes fravær har russerne herjet, men det fikk en brutal slutt med Iversen og kompani tilbake. – Det er godt å vise at vi er å regne med, og når utlendingene klager over at vi ikke stiller til start, tenker jeg at de bare bør være glad for det når det går som i dag. Vi skiller oss ut, det gjør meg stolt og jeg er stolt av laget mitt, sier seierherren Iversen til VG. Han var selv foran smellen mellom Holund og Bolsjunov, og lar ikke tvilen komme russeren til gode. Selv om han ikke har sett bilder av situasjonen, antar han at det er Bolsjunovs feil. – Han er skummel, han er en bjørn. Til tider synes jeg han er veldig ekkel, han kan plutselig komme inn i deg bakfra, sier Iversen. – Hva synes du om måten han oppfører seg på i sporet? – Jeg synes ikke noe om det. Alle som går i felt må prøve å holde skuldrene senket, men det kan gå en kule varmt, og det er ikke bare-bare. Han kan se seg litt i speilet også, ikke bare se på oss, sier Iversen, og mener russeren er litt vel «bøs». Uttaks-dilemma Lørdagens skiathlon gjorde det neppe lettere for allroundtrener Eirik Myhr Nossum å ta ut VM-laget på distansen. I tillegg til fem nordmenn blant topp seks, sitter også Johannes Høsflot Klæbo klar til å gå distansen. Iversen vant NM-gull på denne distansen søndag foran Golberg og Røthe. Og det ble pallen lørdag også, men Røthe og Golberg byttet plass i Lahti.  Simen Hegstad Krüger falt i siste sving og mistet muligheten til å kjempe om seieren, mens Martin Løwstrøm Nyenget trolig gikk seg ut av diskusjonen om en VM-plass på distansen. Iversen virker derimot ikke veldig bekymret for at han ikke får gå tremil med skibytte i VM. – Ser man på resultatene, ligger jeg godt an. Men det spørs om Nossum liker meg, det er jo litt skjønn inne i bildet også, sier Iversen diplomatisk.